Заманалъ гьоркьоб къотIизе тун буго балугълъичIей ясалда жинсияб хIал гьабиялъул гIайиб гIунтIизабурал Хасавюрталдаса гIолохъабазул эбел-инсуца тIобитIулеб букIараб ракъунчIей. Гьеб акциялдалъун гьезие бокьун букIана жидер лъималазда гьечIеб гIайиб гIунтIизабулеб букIиналъул рагIизабизе ва гьелда жидерго разилъи гьечIолъи загьир гьабизе. РакъунчIей къотIизабун буго улбузул сахлъиялъул рахъ квешлъун. Дагьаб мадар лъугьарабго цIидасан гьел акциял Москваялда тIоритIизе ругила жидеца, Дагъистаналда жидехъ гIинтIамулев чи ккечIин лъазабулеб буго ракъунчIеялъул гIахьалчагIаз.\n21 декабралда гьоркьоб къотIизе тун буго Хасавюрталдаса 15 сон барай ясалда хIал гьабиялъул гIайиб гIунтIизабулезул рахъккун тIобитIулеб букIараб ракъунчIеялъул акция. Гьеб тадбиралъул гIахьалчагIи рукIана, гьеб цебехун бицен гьабураб такъсир гьабиялъул щаклъибугезул эбел-эмен.\nИчIабилеб декабралдаса нахъе халат бахъараб гьеб ракъунчIей лъазабиялъе гIиллаялъул «Эркенлъи» радиоялъ цебе-цебеги чанцIулго бицун букIана. Гьедин кIиго соналъ цебе рагьараб гьеб ишалъул цIех-рех ахиралде щолеб букIун ва кватIичIого гьелъул гIахьалчагIазе диван къотIизе букIиналъ рахъун руго гьел гIадамал акциялде. Гьеб такъсир ургъун бахъун букIин ва жидер лъималазда гIайиб гьечIеблъи чIезабизе жидеда кIвезехъин гьечIолъи бичIчIараб мехалда рахъанила жал къватIиейилан абулеб буго акциячагIаз. Гьей ясалда унголъунги хIал гьабун букIарабищ букIинчIищали чIезабун гьечIила цIех-рехалъилан абулеб буго адвокатаз.\nГьезул рагIабазда рекъон унголъунги гьеб такъсир букIун батаниги гьелъул гIахьалчагIилъунги рихьизарун, балугълъиялде яхинчIей ясалда хIал гьабиялъул гIайиб гIунтIизабулел ругезул гIемерисел гьеб заманалда Дагъистаналдацин рукIун гьечIо. Амма гьедин букIаниги я адвокатазул далилазухъ, яги экспертизаялъул баяналъухъ гIинтIамулеб гьечIила цIех-рехчагIаз, гьезие гьеб гьитIинай ясалда хIал гьабиялъул иш рагьанин жидеца, такъсирчагIи туснахъ гьарунин абун цIар щвезе къваригIун бугилан лъазабулеб буго ракъунчIараз ва гьезул адвокатаз. БатIияб къагIидаялъ ритIухълъи чIезабун бажариялда жидер божилъи гьечIила, къуваталъул идарабазул системаялъ жиндицаго тIамулел ругила жал гьадинал гIорхъолъа арал ишал гьаризейилан абураб пикру загьир гьабулеб буго ациялъул гIахьалчагIаз.\n11 къоялъ хатат бахъараб гьеб акциялъул гIемерисел гIахьалчагIи унтун лъугьун, гьоркьоб къотIизе тезе кканин жидеца гьебилан лъазабулеб буго акциячагIаз. Гьезда гьоркьор гьадингоги сахлъиялъул рахълъикI гьечIел гIадамал рукIун руго, цоязул цIакъго бахараб бидул тIадецуй, цойгиялъул астма, рекIел унти, гепатит букIун буго. РакъунчIеялъ ва букIине кколедухъ дараби гьекъечIолъиялъ цIакъго квеш лъугьун руго гьел. РакъунчIаразул ункъго чи гьабсагIатги азарханаялда вегун вугин бицана «Эркенлъи» радиоялъе гьеб тадбиралъул гIахьалчIужу ГIабдулхIамидова Нинаца.\nНина ГIабдулхIамидова: «Нижеца гьеб ракъунчIей гьанже Москваялда тIобитIизе буго. Гьаниб нижехъ гIинтIамулев чи ккечIо. Гьалгощинал къояз ракъунчIей лъазабун бугел нижеда нужгIаги щиб гьабулел чагIийин, нужер щиб тIалабалин ругелин абун цIехон цохIо Хасавюрталъул мэр гурони вачIинчIо. АнцIила цо чиясул щугояв хутIана нижер, хутIарал киналго унтун лъугьун хехаб кумекалъул автомобильги ахIун азарханаялде рачун ун рукIана. Цоял дагьаб заманалдасан риччана гьениса укъгоял жеги азарханаялдаго руго. Гьедин букIаниги акция лъугIизе тезе ракIалда букIинчIо нижеда. Адвокатаз абуна гьедин нужедаго дагьабги унти ккей гурони гьаниб гьелъул хIасилги кколеб гьечIила, гьединлъидал гьеб лъугIизе тун лъикI букIинила заманалъилан. Кида ниж Москваялде иненалиги жеги лъаларо, кинабго акциячIазул сахлъиялда бараб жо буго. Цойги нухалда Дагъистаналъул прокурорасухъеги кагъат хъвана нижеца гьеб нижер васаз гьабунин абулеб бугеб такъсиралъул букIине кколеб цIех-рех гьабейиланги гьарун, гьелъулги щибго хIасил ккечIо. Хасавюрталъул мэрас абун букIана жиндица нуж прокуроргун дандчIваялде рачинилан, амма нижгун гьев дандчIвачIо. ДандчIвайищ букIунеб нижехъе телефоналъ ахIунцин бачIинчIо гьез».\nГьединго Нина ГIабдулхIамидовалъ абуна цебе-цебеги жинца абун букIахъин жидер тIалабал тIурачIони жиндица шагьаралъул аслияб майданалдеги яхъун жийго жинцаго юхIизе йигилан. Гьеб иш гьабизе тIамулей йигила жий тIалъилъе ва къуваталъул идарабазе жидер къварилъиялъул ургъелгьечIолъиялъилан.\nГьей ясалда хIал ичIго чияс гьабун бугин лъазабулеб буго цIех-рехчIагIаз. Гьезул щугоясул иш диваналде кьун буго, лъабгоясулалда хурхун жеги цIех-рех унеб буго, цояв цIех-рехалде лъазавун вуго. 18 декабралда Хасавюрталъул диваналда гьеб такъсиралъулъ гIахьаллъи гьабиялъул щаклъи бугел ХIажиевасул ва ГIабдулхIамидовасул ишазул иргадулаб халгьаби тIобитIана. Прокурорас гьел гIайибиял рукIиналъе далилал рачун хадуб диванчияс халгьаби нахъбахъун буго. Гьезул адвокат Сапият МухIамадовалъ абулеб буго диваналъ жиндица гьел гIолохъабазда гIайиб гьечIолъи бихьизабулел далилал рачаниги гьезухъ гIинтIамулеб гьечIилан.\nДалилал лъиданиги рагIунел гьечIо...


ЖАМГ1ИЯТ «БУК1ИНЕСЕЛЪЕ Г1ОЛО-ЦОЛЪИ» - 14 Ноября 2016 - Хунзахская Газета "Сельский труженик, Росдал захIматчи"\nГлавная » 2016 » Ноябрь » 14 » ЖАМГ1ИЯТ «БУК1ИНЕСЕЛЪЕ Г1ОЛО-ЦОЛЪИ»\nЖАМГ1ИЯТ «БУК1ИНЕСЕЛЪЕ Г1ОЛО-ЦОЛЪИ»\nЦебеккун лъазабун бук1ахъе «Хунзахъ район» муниципалияб районалъул администрациялъул ва районалъул жамг1ияб палатаялъул х1аракаталдалъун 3 ноябралъ Шагьрудин Шамхаловасул ц1аралда бугеб культураялъул к1алг1аялда т1обит1ана «Бук1инеселъе г1оло-цолъи» абураб ц1аралда гъоркь республикаялдаго т1оцебесеб гражданлъиялъул форум. Форумалъул масъалалъун бук1ана цебет1ураб гражданлъиялъулаб общество г1уц1иялъулъ халкъалъул х1аракатчилъи борхизабиялъе районалъул жамг1ияб паталаялъул х1алт1ул аслиял рахъал районцоязда рагьун рихьизари.\nФорумги рагьун гьелъул г1ахьалчаг1аздехун баркиялъулаб к1алъай гьабуна районалъул бет1ер Саг1ид Юсуповас. Гьес баркала кьуна жидерго аслияб х1алт1удасаги т1ун рик1к1адаб районалда т1обит1улеб ц1ик1к1араб к1варалъул тадбиралда г1ахьаллъизе заман батарал республикаялъул х1укуматалъул, жамг1ияб паталаялъул вакилзабазе. Саг1ид Камиловичас бицана улка, республика, район цебет1езабиялъулъ, кризисалдаса экономика борч1изабиялъе жамг1иял палатабазул бугеб к1варалъул. Гьадинаб районалъул т1алъиги жамг1ияб палатаги цолъун т1обит1улеб данделъи Дагъистаналдаго т1оцебесеб кколилан бихьизабуна гьес.\nК1алъазе яхъарай районалъул жамг1ияб палатаялъул председатель Г1усманова Раисатица къокъабго къаг1идаялъ х1исаб кьуна палата г1уц1аралдаса, ай 2016 соналъул июналдаса октябрь моц1алде щвезег1ан гьабураб х1алт1ул. –Данде кквей, сон-церекъадги бук1араб кьерхенги жакъасеб бакъул хинлъиги. Гьава-бакъалъгицин квербакъана нилъер форум т1обит1иялъе. Г1адамазда жеги т1убанго бич1ч1ун гьеч1о гьанже заманалда жамг1ияб палатаялъул бугеб к1вар. Гьеб ккола т1алъиялъул г1уц1абаздаги гражданазулаб обществалдаги гьоркьоб бухьен ккураб, г1адатиял г1адамазе кумекалъе х1алт1улеб жамг1ияб г1уц1и. Районалда гьеб г1уц1улаго Саг1ид Камиловичас к1удияб кумек гьабуна нижее. Кьуна жаниб х1ажатаб мебельги лъураб кабинет. Квербакъула депутаталгун цадахъ г1адамазул мурадал ц1унун нижеца гьабулеб х1алт1уе. Аслияб куцалъ нижеца х1ажатазе гьабула гурх1ел-рах1муялъулаб кумек. Гьедин ресукъал хъизамаздаса 5 лъималазе гьабуна социалияб кумек. Школъималазда гьоркьоб лъазабун буго «Я против террора» абураб тенмаялда сочинение хъваялъул конкурс. Бергьарал лъималазе лъаг1елалъ «Солнечный берег» лагералде кьезе буго путевка. Гьединал гурх1ел-рах1муялъулал кумекал цо-цо ккун рик1к1инч1ониги, г1емерал гьаруна палата г1уц1аралдаса, дагьабги ц1ик1к1ун гьабизе рак1алдаги буго, иншаАллагь,-ян бицана Раисат Мух1амадовнаялъ жиндирго к1алъаялда.\nЖамг1ияб палатаялъул нухмалъулелъ баркала кьуна форум г1уц1изе ва гьеб г1уц1адго иналъе квербакъарав Саг1ид Камиловичасе, районалъул культураялъул х1аракатчаг1азе ва гьелъул иналъулъ г1ахьаллъи гьабурал киназего. К1алъазе рахъана республикаялъул бет1ерасул муг1рузул территориалияб округалъул ва жамг1ияб палатаялъул вакилзаби, цогидал жамг1иял х1аракатчаг1и.\nГъваридаб маг1наялъул к1алъайги гьелдасаги маг1на к1удиябги, киназулго рак1азулъ к1очонареб лъак1 тараблъунги бук1ана Россиялъул Художниказул Союзалъул член, художник-живописец Шотот1аса Г1амирхан Мух1амадовасул выставкаги. Выставкаялде Г1амирханица рач1ун рук1ана кавказалъул рагъул темаялда, мух1канго абуни гьелъул ц1ар раг1арав бух1арчи Хунзахъа Х1ажимурадил х1акъалъулъ Лев Толстояс хъвараб къисаялда хурхун рахъарал суратал. 10 соналъ нахъ т1амун хут1анила гьеб выставка районалда рагьизеян бицана художникас.\nК1алъаялдаса хадуб жамг1иял х1аракатчаг1и ва муг1алимзабазул к1удияб къукъа к1одо гьабуна улкаялъул ва республикаялъул шапакъатаздалъун. Гьедин Россиялъул жамг1ияб палатаялъул буркиялъул адрес кьуна Хунзахъа Гьит1инов Мух1удадае, Хъазанбиев Г1алибегие, Махулова Пат1иматие, Г1орут1аса Х1ажиев Х1ассание ва Гьоц1алъа Х1амзатова Пат1иматие.\nРоссиялъул Федерациялъул г1аммаб лъай кьеялъул х1урматияв х1алт1ухъан абураб ц1ар кьуна Г1алибулатова Запиратие-Лъаг1илухъ ясли-ахалъул заведующая; Саг1адулаев Г1алиасх1абие-Г1обода ясли-ахалъул музыкалияв руководитель; Х1асанова Людмилае-Гьоц1алъ гьоркьохъеб школалъул учительница; Зубаиров Мах1ачие-Харахьи гьоркьохъеб школалъул директор; Маликова Мадинатие-Харахьи гьоркьохъеб школалъул учительница; Расулова Пат1иматие-Ц1ияб Буц1ра гьоркьохъеб школалъул учительница; Х1ашт1ихова Раисатие-лъай кьеялъул отделалъул начальникасул заместитель; Мух1амадова Пат1иматие-Хунзахъ №3 ясли-ахалъул заведующая ва Мух1амадова Умагьание-методкабинеталъул специалист. РФялъул г1аммаб лъай кьеялъул министерствалъул Х1урматалъул грамотаялъе мустах1икълъана Байикь байбихьул школалъул учительница Г1абдулгъапурова Заира, Г1урк1ач1и гьоркьохъеб школалъул учитель Мух1амалдов Шамил ва Хунзахъ №2 гьоркьохъеб школалъул учительница Эльдарова Пат1имат.\nГьелдаса хадуб форумалъул г1ахьалчаг1азда цере рахъана районалъул культураялъул рукъалъул х1аракатчаг1и. Г1ат1идаб программаялъул концертги кьуна «Муг1рузул Г1али» спектаклялъул цо бут1аги бихьизабуна гьез балагьаразе. Форум ана киназулго жигараб х1аракаталда, г1ахьаллъаразе пайдаяб ах1вал-х1алалда.\nПросмотров: 88 | Добавил: NiGMaT | Рейтинг: 0.0/0


ЛъикIаб хIасилалде ишанги босун\nРегина КЪУРБАНОВА, ДИРОялъул пресс-хъулухъ\nШколалда учительлъун хIалтIун гIемер гIарац щоларо, гьединлъидал батила гьеб махщел машгьураблъунги рикIкIунареб. Гьедин букIаго, захIматаб суал буго нужерго цебетIеялда тIадчIаян абун учительзабазухъа тIалаб гьаби. ЦебетIеялде гъирабазабулеб далиллъун букIине бегьула хIалтIудехун бугеб учителасул хасаб бербалагьи, репетиторлъун хIалтIунниги, щолеб гIарац цIикIкIиналде хьул щулалъи. Махщел чIобого камил гьабизе ресги буго. Гьелъул хIакъалъулъ нижее бицана Дагъистаналъул лъай кьей цебетIезабиялъул институталъул ректорасул хъулухъ тIубалев ХIамзат Жамалудиновас.\nХIамзат Жамалудинов гьавуна 1960 соналъул 15 июналда Гумбет районалъул Аргъвани росулъ. 1983 соналда лъугIизабуна Ломоносовасул цIаралда бугеб Москваялъул пачалихъияб университеталъул философияб факультет. Гьев вуго философиял гIелмабазул кандидат, социологиял гIелмабазул доктор. Гьесие щварал шапакъатазда гьоркьор руго: ДРялъул лъай кьеялъул мустахIикъав хIалтIухъан, ДРялъул ХIурматалъул грамота, «Элита образования» абураб халкъазда гьоркьосеб каранда балеб гIаламат.\n1983-2013 соназда хIалтIана Дагъистаналъул пачалихъияб педагогияб университеталда, 2004-2013 соназда вукIана проректорлъун. 2017 соналъул апрелалдаса августалде щвезегIан хIалтIана ДРялъул лъай кьеялъул министрасул кумекчилъунги ГIалибег Тахо-Годил цIаралда бугеб Дагъистаналъул педагогикаялъул гIелмиял цIех-рехазул институталъул директорлъун. Гьебго соналъул октябралдаса нахъе хIалтIулев вуго ДИРОялъул ректорлъун.\n-Кинал масъалаби тIуразарулел жакъа ДИРОялъ?\n- Дагъистаналъул лъай кьей цебетIезабиялъул институт буго республикаялда цохIо бугеб ва чIобого лъай камил гьабизе педагогазе рес кьолеб бюджетияб идара. РакIчIун абила: рищватчилъи нижер гьаниб гьечIо. Гьелъие нугIзалги руго – институталъул курсазда цIаларал лъай кьеялъул идарабазул нухмалъулел, учительзаби, лъималазул ахазул тарбиячагIи.\nЛъай камил гьабизе рачIарал педагогазухъа низам цIуни тIалаб гьабула нижеца. КIигоялдаса цIикIкIун къоялъ дарсазде вачIинчIев педагогасул цIар хъвагIала сияхIалдаса. ЧанцIулго гьабизе ккана гьедин: лъагIалида жаниб азаргоялдаса цIикIкIун чи нахъе витIиялъул хIужаги ккола мех-мехалда. Курсаздейин абуни, лъагIалида жанив вачIуна 10 азаргониги педагог.\n-Курсазде хьвадунгутIиялъе гIилла щиб?\n- Аслияб гIилла ккола МахIачхъалаялда рукIине санагIат гьечIолъи. Учительзаби рачIуна районаздаса, институталъул гьечIо общежитие. Бегьулаан гьеб базе ДИРОялъул азбаралда, амма гьеб суал дир кверщаликье кколаро.\nХIакъикъаталдаги махщел камил гьабизе гъира бугев учителасе кумек гьабизе ккола нижеца. Гьединлъидал нижеца дарсал гIуцIула заочнияб къагIидаялдаги. ДИРОялда цебечIараб аслияб масъала бугелъулха учителасе бищун лъикIавлъун вукIине кумек гьаби.\n-Кин гьеб гьабун бажарулеб?\n- Лъай камил гьабиялъул курсазул программаби малъула календарияб планалда рекъон, пачалихъалъ чIезабурал къагIидабиги кьочIое росун – очно ва заочно. Исана марталъул ахиралдаса курсал гIуцIун рукIана дистанциялъул къагIидаялда. Гьелъул мурадалда хIалтIизабуна институталъул сайт. Дарсал кьолел рукIана онлайналда ва жалго жидедаго чIун (теория лъазабизе). Хадуб гьабуна гьоркьосебгун хIасилияб аттестацияги – гьеб гIуцIана тестаздалъун.\nДИРОялъул аслияб хIалтIи буго цIалулгун методикияб хIаракат. Методикияб рахъалъул бицани, гьеб буго цIалулгун методикиял документал хIадуриялъул рахъалъ лъай кьеялъул идарабазе кумек гьаби, ДИРОялъул преподавательзабазул махщелгун гьунар камил гьаби, цIали гIуцIиялъулгун курсазде рачIунел учительзабазулгун гьабулеб хIалтIул къагIидаби лъикIлъизари. Методикияб хIалтIул аслияб мурад ккола цIалул качество камиллъизабиялъе санагIатал шартIал гIуцIи.\nДИРОялъул хIаракаталда аслияб бакI ккола, гьанжезаманалъул лъай кьеялъулъ регионалияб лъай кьеялъ мустахIикъаб бакI кквеялъул мурадалда, школаздагун лъималазул ахазда инновациялъул къагIидаби хIалтIизаризе кумек гьабиялъги. Гьелъие хIажатал педагогалги лъай кьеялъул идарабазул нухмалъулелги хIадуриги нижеда тIадаб иш ккола. Институталъул кафедрабазулги цогидал гIуцIабазулги хIалтIи буссинабун буго пачалихъияб стратегиялде рекъонкколел проектал, программаби, батIи-батIияб даражаялъул моделал хIадуриялде ва гьел гIумруялде рахъинариялде.\n-Кинал тIалабал ругел педагогасде гьанже заманалда?\n- Квалификация камил гьабизе ккола чара гьечIого, амма гьеб щивасда гуро бичIчIулеб бугеб. Педагогасул букIине ккола ункъо компетенция. Предметияб - гьесда лъазе ккола жинца кьолеб дарсил хIасил; методикияб - лъазе ккола, кин дарс кьелебали; психологиябгун педагогияб - щивав цIалдохъанасул хаслъи хIисабалде босизе лъазе ккола; коммуникативияб - коллективалда гьоркьов вукIа-вахъине лъазе ккола. Нижер «цIалдохъабазда» гьоркьор бищунго машгьураллъун лъугьун руго психологиялъул курсал.\nНижеца хIадурун буго лъай камил гьабиялъул курсазул нусгониги программа. Гьелъул мурад буго щивасе рекъонкколеб программа батизе рес кьей, гIаммал курсазул рукIарал гIунгутIаби тIагIинари. Кинаб курс щивасе дандекколебали халгьабула хасаб анкетаялъул кьучIалда. Гьеб цIезабизе кьола нижехъе цIализе рачIарал педагогазухъе.\n-10 азаргониги чиясе дарсал кьей бигьаяб иш гуро. Лъица гьел кьолел?\n- ГIицIго ДИРОялъул преподавателал хIалтIун тIубаларо. Нижеца ахIула ДГПУялъулги, ДГУялъулги преподавателалги, республикаялъул бищун лъикIал учительзабиги, Краснодаралъул, Москваялъул, Тамбовалъул, Доналда бугеб Ростовалъул, учительзабазул лъай камил гьабиялъул институтазул хIалтIухъабиги, «Просвещение», «Российский учебник», «Русское слово» абурал басмаханабазул методисталги ва гь.ц.\nГьелде тIадеги, «БукIинеселъул учитель» абураб федералияб проекталда рекъон ва ДРялъул Лъай кьеялъул ва гIелмуялъул министерствоялъул нухмалъиялда гъоркь ДИРОялъул кьучIалда гIуцIулеб буго кIиго центр: Педагогиял хIалтIухъабазул гьоркьоса къотIичIого махщеллъи камил гьабиялъулги Педагогазул профессионалияб махщелалъегун квалификациялъе къимат кьеялъулги. КIиабилеб централда букIине буго учительзабазул лъай камил гьабиялъул ишги. Хьул буго гьелдаса учительзабазе пайда цIикIкIиналде.\nЧара гьечIого кумек гьабизе ккола учительзабазе, пачалихъалъги квербакъизе ккола гьезие моралиябгун материалияб рахъалъги. Лъай камил гьабиялъул мурадалда цIализе вачIарав учителасе гIуцIизе ккола киналго ресалги шартIалги. Цоцазул дарсазде хьвади гуребги, батIияб регионалъул ишцоясул мисалалда рекъон, музеяздегун миллиял театразде инеги гьезие санагIат гьабизе хIаракат гьабула дица. Республикаялъул культураялъул министралъухъе кагъатцин битIун букIана дица гьелъул хIакъалъулъ, хьул буго къотIи гьабиялде.\n-ДИРОялъ рес кьолищ учителасе, цIидасанги цIалун, цIияб дарс кьезе ихтияр щвезе?\n- Гьайгьай, руго нижер гьединал курсалги. Официалиял баяназда рекъон, республикаялда гьабсагIаталда гIолев гьечIо 600 учитель. Хасго хIажат руго ингилис мацIалъул учительзаби. ДРялъул Лъай кьеялъул ва гIелмуялъул министерствоялъул сайталда руго кинаб муниципалитеталда кинал учительзаби хIажат ругелали бицунел баянал.\nБатIияб махщелалъе цIидасан цIализе ккей - гьеб буго Дагъистаналъул педагогияб лъай кьеялъул масъалабазул аслияблъун. Гьединлъидал, лъикI букIинаан ДИРОялъулги, педагогал хIадурулел вузазулгун колледжазулги цадахъаб хIаракат гьелде буссинабуни. ДГПУялъулгун гьединаб хIалтIи гIуцIун буго: нижеца цадахъ гIумруялде бахъинабулеб буго «Дагьал комплектазул школа» абураб проект.\n-Лъица халгьабулеб ДИРОялъул хIалтIул?\n- Нижер учредитель ккола Дагъистаналъул Лъай кьеялъул ва гIелмуялъул министерство. Институталъул хIалтIи камил гьабиялъул ва малъа-хъваял гьариялъул рахъалъ кIудияб кумек буго министр Уммупазил ГIумаровалъул. Гьелъул бихьизабиялда рекъон, тIоритIула гIемерал тадбирал. Масала, Дагъистаналъул лъай кьеялда инновациял гIумруялде рахъинариялъул рахъалъ батIи-батIиял идарабазул бухьенал гIуцIи.\nХIалтIул пайдаяб хIасилалъе нугIлъи гьабула ЕГЭ хашго кьурал цIалдохъабазул школазулгун гIуцIарал тадбираз. Щибаб соналда гьарула нижеца ЕГЭялъул хIасилал. Муниципалитеталъул щивав ункъабилев цIалдохъанасухъа бищун дагьал баллазде ЕГЭ кьун бажарун гьечIони, гьеб муниципалитет «багIараб зоналъун» лъазабула. АхIула нижехъего муниципалитеталъул нухмалъулев ва гьесулгун дандги бан, хIадурула лъагIалида жанир гьенир тIоритIизе ругел тадбиразул программа. Анкьидасан гьенире ритIула нижер хIалтIухъаби ва гьез лъай кьеялъул управлениялда цадахъ, гIуцIула учительзабазул мониторинг, ай учительзабаз хъвазе ккола ЕГЭялда релълъараб тIадкъаялъе жавабал. Хадубккун гьабула щибаб дарсил хIасил: учителас кинал гъалатIал риччан ругелали.\nДругие материалы в этой категории: « Классалищ дагьлъизарилел?\tТIоцебесеб сентябрь, мун хIалуцунге »\n18:10, 30 ноября 2020, 55\n18:09, 30 ноября 2020, 55\n18:09, 30 ноября 2020, 54\n18:06, 30 ноября 2020, 55\n16:15, 30 ноября 2020, 34\n10:56, 30 ноября 2020, 434\n10:53, 30 ноября 2020, 445\n10:50, 30 ноября 2020, 438\n10:44, 30 ноября 2020, 446


Дагъистаналъул миллияб политикаялъул министрлъун тIамуна гIурусай\nДагъистаналда унел руго иргадулал кадровиял хиса-басиял. Хамиз къоялъ Дагъистаналъул миллияб политикаялъул министрлъун тасдикъ гьаюна Татьяна Гамалей. Гьелде щвезегIан гьей хIалтIулей йикIана МахIачхъала шагьаралъул нухмалъулев хисулейлъун.\n30 октябралда Дагъистаналъул нухмалъулес гьабураб хIукмуялда рекъон республикаялъул миллияб политикаялъул министрлъун Татьяна Гамалей тасдикъ гьайи гIемерисезе ракIалдаго гьечIеб лъугьа-бахъинлъун кканин абизе бегьула.\nГьеб хъулухъалде тIамизесел чагIазул цIарал тIалъиялъ лъиениги загьир гьарун рукIинчIо, амма халкъалда гьоркьор рехсолел рукIана гьенире рачIине рес бугелин абулел гIадамазул цIарал.\nГьезда гьоркьор рукIана политолог Энвер Кисриевасул, ГIабдулнасир Дибиров ва цогидалги. Амма ахиралде щвезегIан киназего балъголъилъун букIана цIияв министрасул цIар. Гьелде щвезегIан гьенив министрлъун вукIана Алексей ХIасанов\nГьаниб суал баккулеб буго гIурус миллаталъул гIадан Татьяна Гамалейида рагIа-ракьанде щун лъалищ миллияб политикаялъул хаслъиги цогидабги абураб.\nАмма Зикрула Ильясовас рикIкIунеб буго чIужугIадан гьеб хъулухъалде тIамиялъул пайда цIикIкIараб букIине бугилан. Гьев ккола миллияб политикаялъул министр хисулев.\nЗикрула Ильясов: «Миллияб политикаги гьеб гIодоббиччан гьабизе кколеб хIалтIи буго гьединлъидал гьеб хIалтIуда жаниб чIужугIадамалъул пикруги гIодоббуссараб, ракълилаб букIинилан ккола дида».\nМэрасул нухмалъулейлъун хIалтIулагоги кIудияб хIалбихьи щварай гIадан йиго гьей, миллияб политикаялда жаниб гьабулеб хIалтIулъ жигараб гIахьаллъиги букIана гьелъул гьединлъидал гьеб хъулухъалде тIамизе рукIарал гIадамазда гьоркьой гьей бищун мустIахIикъай йигилан кколеб буго дида».\nХIасил-калам миллияб политикаялда хIалтIулел гIадамаз щибго дандечIей гьечIого къабул гьабунин цIияб хабарилан абуна Зикрула Ильясовас.\nДагъистаналъул миллияб политикаялъул министрасул хъулухъалде гIурус миллаталъул чи тIамизе вукIиналъул суал гьоркьоб лъун букIанин республикаялъул нухмалъиялъ ва бищун цебе гьеб хъулухъалде тIамизе ракIалда букIанин Тарумовка мухъалъул нухмалъулейлъун йигей Абрамкина Маринае, амма гьелъ инкар гьабун бугилан бицана «Миллаталъе» магIарулазул Миллиябгун маданияб автономиялъул нухмалъулев ШагIбанов Маркъоца. Гьесул гьадинаб пикру буго цIияй министралда тIасан.\nМаркъо ШагIбанов: «Дир хIисабалда гьеб идараялда ГIали таниги, ГIумар таниги цо хисизе жо бихьуларо дида. Жийго Гамалейги жиндирго хIалтIи лъалей, ургъун гурони рагIи абуларей, иш билълъарай гIадан йигилан абулал гьей лъалез.\nКиналго хIужабиги хIисабалде росун гьей гIадамалъухъа хIалтIи бажаризе букIиналда дир щаклъи гьечIо».\nТатьна Гамалей гьеб хъулухъалде тIамиялъул букIине бегьула гьадинаб магIнаги, гьелъул рос ГIалиев Муса ккола ГIахъвахъ районалъул КIаратIаса.\nЦIияй министралъул буго 54 сон. Гьаюна Хасавюрт шагьаралда. 1983 соналъ Дагъистаналъул Пачалихъияб университетги лъугIизабун гьебго университеталда хIалтIулей йикIана гьей, 2011 оналъ МахIачхъалаялъул администрациялде хIалтIизе ячIинегIан.


Шамилхъалаялда хвезегIан вухун вуго гIолохъанчи\nШамат къоялъ ГIашилтIа вукъана цебесеб сордоялъ щалали лъаларев анкьго чияс хвезегIан вуханав гIолохъанчи.\nЩалали лъаларел гьурмазда чIегIераб хамил маскаби хураз 15-марталъул сардилъ Унсоколо мухъалъул Шамилхъалаялда гъоркьчIелги гьабун, нусал чIван, малаца дургIун, рухI бахъиялде ккезавун ватарав ГIашилтIаса ХIайбулаев ХIайбула. Мадугьалзабаз азарханалде автомашиналда вачунаго гьев нухда хун вуго.\nГьесие гъоркьчIел гьабун рукIарал лъутун унел рихьарал мадугьалзабаз бицухъе, анкьгоял рукIун руго гьезул.\nХIайбула жиндирго инсухъ гьоболлъухъ вукIун вуго къасе сагIат 10 тIубазегIан, гьениса гьев тIадвуссун вачIиналъухъ хал ккун рукIарал куц бугин гьев вухаралин абулеб буго полициялъулаз. Гьев вухизе яги чIвазе рукIарал гIиллабазул бицунеб гьечIо.\nХIайбулагьие букIана 30 сон, санаде рахинчIел лъабго гIисинал лъималги лъадиги. Унсоколо мухъалъул полициялъул бутIаялда гьеб лъугьа-бахъиналда хурхун Эркенлъи Радиоялъе щибго баян кьечIо, абуна гIицIго цIех-рех гьабулеб бугилан, мухIканал баянал щвечIого щибго абизе кIоларилан.\nГьелдаго релъараб хIужа ккун букIана Шамилхъалаялдаса Унсоколове унев вукIарав ХарачIиса СагIидидов МухIамадхIабибиеги. МаскIаби хураз дандеги рачIун машинаялдаса гъоркьеги вахъинавун вухун вукIана гьв январалъул авалалда. МухIамадхIабиб жеги захIматго реанимациялда вуго. Полициялъ гьеб такъсирги рагьун гьечIо жеги.


Спорталъулъ миллияб суал …\nАхирал къоязда интернеталда ва республикаялъул киназдего гIагарун газетаз кIвар буссинабураб хIужалъун лъугьана гIагараб заманалда Лас-Вегасалда тIоритIизе ругел эркенаб гугариялъул къецазде рихьизарурал речIчIухъабазул сияхIал. Гьеб сияхIалъулъ 65 килограмм цIайиялда дунялалъул чемпионатлде ине кколаан Иляс Бекбулатов абурав лъарагIав. Гьев Россиялъул чемпионаталда Рамонов абурав осетиязул речIчIухъанасдаса бергьин цIакъ лъикI къабул гьабун букIана Каспийскиялъул кIудияб зал занкIун цIурал дагъистанияз.\nГьелдаса хадув Бакуялда тIоритIарал къецазда Бекбулатов къун рагIула ва лъабабилеб бакI щун рагIула. ХIасил калам, дунялалъул чемпионаталде унеб Россиялъул тIаса бищараб командаялда гъорлъ вуго Алесандр Лебедев абурав бурятавги тIадагьаб цIайиялда, Александр Богомаев ва Сослан Рамонов (Илясил бакIалда вихьизавулев 65 кг) осетиналги, МухIамадрасул ГъазимухIамадов, ГIабдурашид СагIдулаев ва ГIабдусалам ХIадисов абурал магIарулалги, Билал Маховги бищунго цIикIкIараб цIайиялда.\nДун гьал речIчIухъабазул миллат хъвазе тIамулев вуго нилъер миллаталъул вацал лъарагIаз. Гьез дунялалъул чемпионаталда Иляс виччангутIи бухьинабуна бачIинахъего лъарагI миллаталъе ккараб трагедия ва ургъунго лъарагIазда данде гьабулеб хIалтIилъун. Бищунго гIемер гьарчалги щолел руго Россиялъул тIаса бищараб командаялъул бетIерав тренер МухIамад ХIусеновасде. Гьев магIарулав вукIиналъ виччачIин Иляс абурал пикраби загьир гьарулел чагIиги руго.\nХIасил калам, хасал къокъабазул ахIмакълъиялъ бищдаб лъагIелалъ цеве тIубараб зал цIурал дагъистанияз тIаде рахъун хъат чIварав, киназго жидерлъун рикIкIунев вукIарв речIчIухъан къазавуна миллиял рамкабазда жанив. МахIрум гьаруна гIадамал гьесде бугеб рокьудаса миллатчилъиялъ ва хасал къокъабазул ахIмакълъиялъ. Гьев цIунун гьарулел хитIабазулъги, гьарилин «хIинкъаби кьолел» митингазулъги киса-кибего буго «кумыкская общественность» абурал хитIабал.\nЩибха абулеб бугеб живго ХIусеновас, гугариялъул федерациялъ ва тренеразул шатабалъ? Щай аз лъарагIазул гъалбацI дунялалъул чемпионасул тажалдаса махIрум гьабулеб? Щай риччаларел нилъ Илясидаса чIухIизе? МухIамад ХIусеновасул рагIабазда рекъон дунялалъул чемпионаталде Илясил бакIалда Сослан Рамонов витIиялъулъ кинабгIаги политика гьечIо, лъикIав речIчIухъан тIаса вищи гурони.\n«Руго чIван къотIарал киназего гIаммал шартIал. Россиялъул чемпионаталда бергьарав чи уна Европаялъул чемпионаталде. Гьенивги бергьани калам тун гьев вукIуна дунялалъул чемпионатлде унезда гъорлъ, къуни гьесул ин яги унгутIиялъул хал гьабула тренеразул штабалъ. Иляс къуна Европаялъул хIаязда, гьесие рес кьун букIана Польшаялда тIобитIулеб турниралдаги гIахьаллъун жиндир тIокIлъи бихьизабизе, гьенив бергьани дунялалъул чемпионатлде виччалин. Гьенив гьев гIахьаллъичIо живго, гьелда бан тIаса вищана тренераз Рамонов. Гьел шартIал руго киналго речIчIухъабазе» - ян абуна ХIусеновас.\nГьас рехсолел гIаммал шартIал гурел цойги пардавалда нахъа бугеб вала-рахас бугищ гьечIищали нилъеда лъаларо, батизеги рес буго. Амма якъинаб жо буго ракI чIараб тIокIлъи букIаго гьев нахъе гьавун гьечIевлъи. СагIдулаев нахъе гьавизе кIолев гьечIогури лъиданиги. Гьаб макъалаялъул аслияб пикру буго хасал къокъабаз, миллатчагIаз дунялалда «Спорт – ракълил вакил» абураб пикруги нахъе гьабун миллатазда гьоркьоб кьалги, рокьукълъиги бекьиялъул хIакъалъулъ.\nМиллияб суал гьаниб букIинего бегьуларо, нилъер речIчIухъанасул проблемаби ратани гьелги киналго дагъистаниял цолъун роцIцIине ккела миллиял квартирабазде рикьичIого. «Дун Иляс вокьизе ва гьесул гугариялъухъ валагьизе виччай, лъарагIал!!!» - ин ахIизе базе ккараб хIал буго цо-цо миллатчагIи рихьараб мехалда, ралагьизе речIчIухъаби камун нилъ гьечIониги. Хабар лъикIаб рагIайги.


Республикаялда коронавирусалда сверухъ ахIвал-хIал къойидаса къойиде хIалуцунеб бугин бицунеб буго тохтурзабаз. МагIарул цо-цо районазда гьеб тIибитIиялъул рахъалъ кинаб ахIвал-хIал бугебали цIех-рех гьабуна нижецаги.\nХунзахъ ЦРБялъул бетIерав тохтурасул заместитель Шарипат ХIамзаловалъул рагIабазда рекъон, Хунзахъ районалда коронавирусалъ унтаразул къадар дагь-дагьккун цIикIкIине лъугьун буго. Гьебги хIисабалде босун, Хунзахъ ЦРБялда 40 унтарав вегизе бакI гьабун буго.\n«Жакъа больницаялда вегун вуго 32 унтарав. Больницаялда вирусалде данде ва цогидалги къваригIанщинал дараби чIезарун руго. Гьелдаго цадахъ, унтаразе хIажалъулеб кислородалъулги централизованияб къагIида гьабун буго, кислородалъул концентраторалги руго. Эпидемия байбихьаралдаса нахъе, кIудияб кумек щвана нижее администрациялъул рахъалдасанги. Гьединго «Инсан» фондалъги гIезегIан кумек гьабуна.\nКоронавирусалдаса сах гьариялдаго цадахъ районалда вакцинаби гьариялъул хIалтIиги унеб буго. Вакцина гьабуна 7231 чиясе. Прививкаби гьаризе ниж хьвадула хъутабаздеги росабалъеги. Районалде вакцинаялъул 11020 доза бачIун букIана. ГьабсагIаталдаги нижер гьаниб буго лъабго батIияб вакцина. ГIодоркъоязухъ, байрамазухъ балагьичIого гьарула вакцинабиги», - ян бицана Ш. ХIамзаловалъ\nГъуниб ЦРБялъул бетIерав тохтур МухIамад Шапиевас бицана:\n«КIиго анкьалъ цебеги больницаялда коронавирусалъ унтарав 13 чи гурони вегун вукIинчIо. Коронавирусалда сверухъ ахIвал-хIал хIалуцун кIиабилеб анкь буго. Лъабго отделение рагьун букIаралъуб, кIигоябги къан цохIо отделение хутIун букIана. Гьебгицин къазе бегьилин кватIичIогоян абураб хьулалда рукIана ниж. Жакъа больницаялда вегун вуго коронавирусалъ унтарав 43 чи. Дарабиги гIураб къадаралда руго. БатIи-батIиял росабазул участкабазде щола ниж. Амбулаториял унтаразда хадуб кин хъулухъ гьабулеб бугебалиги хал гьабула. ГьабсагIаталда цо чIараб къагIидаялда буго унтаразул ахIвал-хIал. Цо-цо мехалда больницаялда гIоларого букIуна унтарал захIматго лъугьараб мехалъ хIажалъулеб цIакъ багьаяб кIиго препарат. Гьелъул цо дозаялъухъ 100-120 азарго гъурущ ккола. ЦIакъго, захIматго унтаразе гьабичIого гIоларо гьеб дару. Гьел дарабиги Дагъистаналъул Сахлъи цIуниялъул министерствоялдаса гьоркьо-гьоркьор рачIуна больницаялде. БитIараб бицани, гъоркь рачIун рукIаралги лъугIун, гьеб захIматго унтаразе хIажалъулеб хирияб дару хутIун гьечIо гьабсагIаталда больницаялда. Гьелде ккезе рес бугел, захIматго унтарал кIигоял руго гьабсагIат. Нагагь гьеб багьаяб даруялде хIажалъиги ккани, гьебги больницаялда гьечIони, нижецаго гIарац бакIарунги тIалаб гьабула гьеб дару. Рес бугони, унтаразул гIагарлъиялъги абула жидецаги балагьилин. ТалихIалъ, гьединаб ахIвал-хIал къанагIат гурони букIунаро. Районалда карантин гьабизе ккараб хIалги гьечIо», - ян.\nПрочитано 157 раз\tПоследнее изменение Понедельник, 01 ноября 2021 20:19\nДругие материалы в этой категории: « Грипп тIагIун гьечIо\tКоронавирус ва инсанасул ихтиярал »


Франциялда бидул сордо: цо-цо дагъистаниязул пикраби\nПариж, терроралъул гьужумаздаса хадуб, 14Ноя2015\nПарижалда рузман къоялъул сардилъ ккараб трагедиялде гIадамазул аслияб куцалда цоккураб бербалагьи бугониги руго киг1ан ч1валел ругониги бусурбабазул бицунарин абулел пикрабиги, терроралъе г1илла т1алъиялъул политика бугин рикIкIунелги. Амма террор сунцаго рит1ухъ гьабуларн абулезул гьаркьал цIикIкIун рагIунел руго.\nГьужумал гьарун руго Франциялъул тахшагьаралъул чанго бакIалда: «Батаклан» абулеб театралъулгун-концертазул централда, «ГьитIинаб Камбоджа» рестораналда, «Ле Карийон» кафеялда. Гьединго лъабго кьвагьи гьабун буго Франциялъул ва Алманиялъул тIасса рищарал командабаз хIалеб футболалъул матч унаго. Гьенив вукIун вуго улкаялъул президент Франсуа Олландги кIиябго улкаялъул министралги. Гьел киналго хехлъи гьабун гьениса нахъе рачун руго.\nБищун цIикIкун чагIи чIварал ва лъукъарал руго «Батаклан» » абулеб театральулгун-концертазул централда, гьениб гьабураб тIадекIанциялъул хIасилалда чIваразул къадар нусидаса цIикIкун бугин баян гьабулеб буго информсурсатаз. «Батаклан» ккурал чагIаз автоматаздасан речIун гIадамал чIвалаго «Аллагьу акбар»,-илан ва «Гьаб Сириялъухъ рецIел буго»,-илан ахIулеб букIанин лъазабулеб буго «euronews» сайталда. Франциялъул цIуна-къаялъул хъулухъаз 14 ноябралда радал кьурал баяназда рекъон, чIван вуго тIадекIанциял гьаруразул щуго чи. Гьезул ункъоял жалго жидецаго кьвагьизарурал кколел руго. Гьединго 14 къоялъ радал «Аль-Джазира» сурсаталъ тIибитIизабуна хабар Франциялда ккарал терактазул жавабчилъи «Исламияб пачалихъ» гIуцIиялъ тIаде босулеб бугин. Гьеб Франциялъул 11 сентябрь бугин лъазабун буго «Исламия пачалихъ» гIуцIиялъ.\nРузман къоялъул сардилъалдаса нахъе Франциялъул къварилъи бикьун тIугьдул ва хIевул чирахъал росун гIадамал ракIарулел руго Москваялда бугеб Франциялъул вакиллъиялде цере. Социалиял гьиназда гIахьалчагIаз хъвалел руго зигара балел баянал, амма камулел гьечIо гьеб лугьа-бахъиналде батIияб бербалагьи бугел гIадамалги. Масала, цо гIахьалчияс хъвалеб буго: ГIодоркъояз хIалтIулебдай Шарли Эбдо абун, киналдай гьанже гьез карикатураял рахъилелилан.\nДагъистаниязул цокIалаб бербалагьи гьечIо рузман къоялъул сардилъ Парижалда ккаралда бан. Масала, учительница ХIасанова ГIайшатица рикIкунеб буго терактал ругин ритIухълъи гьечIолъиялъул хIасил. ГIайиб гьечIел гIадамал кколел ругила къурбаналлъун тIалъиязул политикиялъул хIаязул.\nХIасанова ГIайшат: «Терактал ккола ритIухълъи гьечIолъиялда данде чIезе тIокIаб рес батичIогон, къураз гьабулеб жо. Инсаният бижаралдаса нахъе бугеб жо буго гьеб. Гьеб гьабизе бегьуларин ахIула диназ. Толстояс хъвалелб буго квегIаб кIаркьен чIванани кваранаб цебе кквейилан, амма кидагоги инсанасда кIоларо рецIел босичIогон тезе. Бидул хъублъи гьечIин абуларищха. ГIадамазе демократия, эркенлъи кьун буго, амма гьелда рекъараб гIакълу, бичIчIи гьечIо. Гьабулеб жоялъулъ, хасго хIукуматалъул, тIалъиялъул ритIухълъи гьечIолъи бихьидал, тIадчагIазе квешезе гьабулеб иш буго теракт. Кинотеатралда яги цогидаб бакIалда ругел гIадамазда цциналъ гьабулеб жо гуро гьеб. РитIухълъи гьечIолъи лъугIизегIан, гьелда дандечIейги лъугIизе гьечIо».\nПарижалда сардилъ ккаралда бан цо-цояз рикIкIунеб буго Франция бусурбабазда данде рагъулел пачалихъазул цояб кколин ва гьелъ ритIухъ гьарулин гьел такъсирал. Масала, МухIамадов Шамилил пикруялда чанго соназ халатбахъун чIвалел ругила бусурбаби, амма гьезда зигара лъицаго балеб гьечIила.\nМухIамадов Шамиль: «Щай нилъеца чIвалел ругел, хъолел ругел бусурбабазул бицунареб зигара балареб? Путиница зигара балеб буго, жинда кутакалда унтанин гьенир гIадамал чIвай, амма щай Путинида кIочонеб бугеб жиндир буюрухъалда рекъон, самолетаз гьарулел гьужумаз чIвалел ругел аза-азар руччабазулги лъималазулги».\nБи тIеялъе ритIухъгьари гьечIин, ГIиракъалда, Сириялда цогидал улкабазда кколеб бачунеб бугила риIухъгьариялъе, амма рагъ букIине кколила мусахIикъаб, бихьинчияб, гIайиб гьечIезул би биччалел кколила инжитал чагIийин рикIкIунеб буго хIаракатчи ГIабдурашид СагIидовас.\nГIабдурашид СагIидов: «Я инсанасе кьураб унти, я балагь кколаро инсанасе сундухъ бугониги рецIел. Балагьалда бан рохи бижулел гIадамал унтарал xагIийин ккола дида. Гьаб сон Парижалда тIобитIараб бидул сордо гIуцIаразе кинабгIаги ритIухъгьари гьечIо. ГIиракъила, Сирияйила, кьер улкабазул бачунеб буго ритIухъгьариялъе. Дир пикруялда, рагъги пачалихъазда гьоркьоб букIа, халкъазда гьоркьоб букIа букIине ккола мустахIикъаб, бихьинчияб. КIолеб гьечIищ бихьинчилъи, багьадурлъи бихьизабизе, бергьенлъи босе - асирлъизе ккола. ГIайиб гьечIев чиясул би тIей ккола инжилъи. Бусурбанчи вукIа, насранияб диналъул вукIа, яги динго гьечIев чи вукIа, гIайиб гьечIев чиясул би биччалев, гьесул бадиса магIу баккизабулев чи ккола инжитав, пасатав, Аллагьасдаса ва диналдаса рикIкIадав чи».\nГьал къояз, интернеталда гьединго тIобитIана видео, «Исламиб Пачалихъ» гIуцIиялъул цIаралдаса бугеб. Гьелда лъазабулеб буго Россиялда гIагараб заманалда бидул гIорал чвахизе ругин, гьелда бан хасал хъулухъаз гьеб видеоялъул халгьаби тIобитIулеб бугин лъазабуна Россиялъул президентасул пресс-секретарь Дмитрий Песковас.\nРоссиялъе хIинкъаби кьеялъ къуваталъул идарабазул кверщелал цIикIкIине ругин. Франциялда ккаралда бан, Россиялда рес бугищ терактал ккезеяли щибго абизеги цудуно бугин, щай гурелъул «Исламияб пачалихъ» гIуцIиялъ тIаде боси цо иш бугин, амма гьел чIвай-хъвеял гьарурал чагIи ва гьезие гIиллаби лъалел гьечIин рикIкIунеб буго журналист МухIамд МухIамадовас. Кинаб такъсир кканиги, гьеб тIаде босулила терроралъул гIуцIабаз. Парижалда ккараб жо бичIчIизе кканани, гьелъие гIиллаби, Франциялъул жанисеб ва къватIисеб политикаялда бугеб ахIвал-хIал мухIканго лъазе кколила.\nПарижалда терактазул жавабчилъи тIаде босун буго «Исламияб пачалихъалъ»\nМоскваялда Франциялъул вакиллъиялда цебесан чIагояб эфир (видео)\nПариж терроралдаса хадуб


Лъие къваригIун бугеб «Авиаагрегат»?\nМахIачхъалаялда бугеб «Авиаагрегат» абураб заводалъул генералияв директор ХIамзатов Гъайирбег къуваталъул идараз ккун вуго. Гьесде гIунтIизабулеб буго бюджеталъул гIарцуда аскIор мекълъаби гьарун ругилан гIайиб.\nЗаводалъулъ хIалтIухъабаз гьев эркен гьавеян митинг гьабуна рузман къоялъ. Директор жанив тIамун вуго заводалъул балансалда бугеб 18 гектар ракь бахъизе къасд тIамурал чагIаз абун рикIкIунеб буго гьез.\n«Авиаагрегат» заводалъул директор ХIамзатов Гъайирбег ккун вуго къуваталъул идарабаз араб анкьалъ. Гьесда гIунтIизабулеб буго тендер лъазабулаго къанун хвезабиялъул гIайиб. Амма гьеб хIужа гурони мухIканго кинаб гIайиб гьесда бугебали ва кин гьес бюджеталъул гIарац хвезабурабали къуваталъул идарабаз лъазабулеб гьечIо. 28 апрелалда диваналъ гьев цIех-рехалъул заманалда кIиго моцIалъ туснахъалъув лъезе хIукму гьабун буго.\nГьелда рази гьечIел заводалъул хIалтIухъабаз рузман къоялъул бакъанида тIобитIана митинг. Гьез тIалаб гьабулеб буго заводалъул генералияв директор ХIамзатов Гъайирбег рокъове виччаян. Заводалде ракIарун рукIан гIага-шагарго 200-гогIан чи.\nГьез кодор ккун рукIана ХIамзатовасда аскIоб ритIухъаб цIех-рех тIалаб гьабиялъул лозунгал тIад хъварал игIланал. Цере рахъунезул щивас бицунеб букIана заводалъул директор вацIадав, ритIухъав ва жиндир хIалтIи лъалев чи вугин, гьес завод цIунун бугин ва гьев жанив тIами заводалде гьабулеб гьужум бугилан.\nЗаводалъул акционеразул советалъул нухмалъулев Сайпула Пириловас «Эркенлъи» радиоялъе гьадин бицана.\nСайпула Пирилов: «Жакъа нижер хIалтIухъаби гьанир ракIарун руго кинабгIаги чIванкъотIараб гIайибги гIунтIизабичIого заводалъул генералияв директор жанив тIамиялда разилъи гьечIолъи загьир гьабизе. Кинаб бюджеталъул гIарац бичIчIулеб гьечIо, щайгурелъул, нижер завод буго акционеразухъ, кинабгIаги бюджеталъул гIарац ахирисеб анцIго соналда жаниб гьанибе щвечIо. Рехсараб уголовияб хIалтIуда хурхун гIайиб гIунтIизабулел идарабазулгунги нижер киданиги бухьен букIинчIо».\nХIалтIухъабаз бицана, цебеккунги батIи-батIиял чагIаз хIалбихьулеб букIанин жидер идараялде гьужум гьабизе, гьеб банкроталде ккезабизе, ялъуни заводалъул ракь хасал чагIазухъе ккезабизе. Гьеб гьабизе бокьарал чагIаз директор туснахъалъуве ккезавиялда щаклъи бугин жидер. ГьабсагIаталда завод жиндир бугеб къуваталда хIалтIулеб гьечIо, цебеккун кIудияб аэропланалъул цо-цо бутIаби гьарулеб букIараб заводалда гьабсагIаталда гIемер хIалтIи гьечIо.\nГIемерисезе бокьун буго заводалъул ракь жидеего ккезабизе. ГьабсагIаталда заводалъухъ буго I8 гектар ракьул, гьелда бер щун букIана шагьаралъул администрациялъул цебеккунгиян абуна заводалъул коммерческияв директор Николай Грузиновас. Чанго соналъ цебе администрациялъ гьабураб гьединаб хIукму заводалъул хIалтIухъабаз митинг гьабун хисизабун букIана.\nЗавод бутIа-бутIа ккун бикьизе хIаракат бахъана батIи-батIияб заманалда батIи-батIиял чагIаз. Гьаб нухалдаги гьебго жо такрарлъулеб бугилан бицана директор хисулев Садай Кулиевас:\nСадай Кулиев: «Гьаб завод бугеб бакIалда бугеб ракьул багьа буго кIудияб. Шагьар бакьулъ бугеб гьаниб рукъзал разе ва гьеб бичизе бокьарал чагIазул къадар гIемер буго. Амма гьединал хIалбихьиял гьарулел рукIана цереги. 90-лел соназда рачIунаан тIад ярагъ барал гIадамал гьанире ниж хIинкъизаризе, доб мехалъ дозул жо ккечIо.\nХадур шагьаралъул ва хIукуматалъул хIакимзабаз хIалбихьана гьанисан ракь тIезабизе, гьелъулги жо ккечIо. ХIалтIухъабаз бихьизабуна жидерго цоцалъ гъунки. Гьанже гьабгощинаб заманалъ заводалъе гIоло хIалтIарав, гьеб цоги заводал гIадин биххизабичIого цIунарав директор жанив лъолев вуго. Нижеца ахIи балеб буго республикаялъул бутIрузде, улкаялъул бутIрузде, цIех-рехалъул идарабазул нухмалъулезде, гьаб жо чIезабеян».\n«Новое дело» газеталъул экономикияб гьумер бачунев журналист Андрей Меламедовасул пикруялда рекъон, Авиаагрегат буго республикаялда бищунго кIудияб рес бугеб, улкаялъул рагъулал къуватазул къваригIел тIубазе кIолеб завод. Советияб пачалихъалъул заманалда гьеб заводалда гьарулаан аэропланазул цо хасал бутIаби, аэропортазда къваригIунел алатал ва заводалда цадахъ хIалтIулаан 1500 хIалтIухъан. Чанго соналъ цебе рехсараб заводалда гьабулеб букIана АвтоВАЗалъул машинабазе электроусилитель.\nАмма ахирал соназда АвтоВАЗалъ Кореялдаса росулел руго гьел алатал. Ахираб соналъ гьезул багьа цIикIкIун буго. Импорт хисиялъул гIемер бицунел рукIинчIого хIакимзабаз нилъер гьеб заводалъухъе тIад буссинабизе ккола гьеб хIалтIи, заводги гьелъул махщел бугев директорги цIунизе кколаян рикIкIунеб буго гьес.\nГьабсагIаталда Авиаагрегаталда хIалтIун вуго Сайпула Пириловасул рагIабазда рекъон 1200 чи. Щибаб соналъ республикаялъул бюджеталде кьола 80 млн гъуруш гIарац, хIалтIи гьечIониги.\nБизнесчагIазул форумги божилъи гьечIел хIакимзабиги\nР.ГIабдулатIипов: «Гьедин нилъ бергьунаро»\nНалъукье ккун буго къуватаб завод\nРогозиница «Дагдизелалда» гIайибал чIвана


Дагъистаналъул вице-премьеразулгун рихьундерил дандчIвай\n30 соналъ хадуб бехъерхъизабулеб бугеб жидер рецIалил гIарцул суал тIубачIого лъимал школалде риччаларинлъугьарал рихьундерил гIадамалгун дандчIвана 4 сентябралда Дагъистаналъул хIукуматалъул кIиявго вице-премьер Юсуп Джафаровги ХIасан Идрисовги.\nГьеб ккола пачалихъалъ рихьундерил ракьалда лъел электростанция базелъун лъелъ гъанкъизарурал ракьазухъ компенсациякьун рагIалде бахъинабунгутIи. Гьедин рихьундерилги гьезда мадугьалихъ бугеб Унсоколо мухъ чанго росдалги гIадамал лъугьун рукIана исана ихдал гьениб кIудияб митинг гьабизеян. Амма хIукуматалъул вакилзабаз гьарун чIана гьел, митингалъул бакIалда кIудияб данделъиги тIобитIун. Гьеб мехалда гьениве вачIун вукIана МугIрузул мухъалда Дагъистаналъул нухмалъулев тарав вакил Ибрагьим Ибрагьимовги. Амма гьесдаса хадубги щибго ахIвал-хIал хисичIин бицана бакIалъул гIадамаз ЭР-ялъе.\nПалхIасил, щибаб нухалда митингал гьаризе, яги цогидал акциял гьаризе жал лъугьунел рукIин лъайдал, лъикIаб-тIокIабги бицун жал гьелдаса руссинарулин тIалъиялъин абуна гьез. Гьедин гьел гьаб нухалда лъихъниги гIенеккичIого, лъимал школалде ритIиларин чIана. Гьеб мехалда тIалъиялъул чагIи рачIана жидеца нуж гьаб анцIго къоялда жанир Дагъистаналъул хIукуматалъул нухмалъулев ГIабдусамад ХIамидовгун дандчIвазе гьарилин, гьеб заманалде щвезегIан цин гьесул вице-премьералгун кIалъайин абун.\nГьелги кIалъана. Гьелдаса хадуб жидер суал тIубалин абураб цо кинабалги божилъиги бижун бугоан рихьундерилъ. Гьедин бицана ЭР-ялъе гьеб дандчIваялда вукIарав жамгIияв хIаракатчи МухIамад ГIалихIажиевас. Байбихьуда цо дагьа-макъаб бичIчIунгутIиги букIанила.\nМухIамад ГIалихIажиев: «Масала, Джафаровасда бичIчIулеб букIинчIо «прирост» абураб рагIул магIна. Компенсация щвезе кколев 500-ялда хадув чи вугин тIаде вачIаравин хъвалеб буго документазда. Нижеца гъосда бичIчIизабуна, масала, дие гIарац щвезе кколеб заманалда дие гьебги щун гьечIин, гьединго гьеб заманалда жаниб дир вас, яги яс рукъалде руссун ругин, гьединлъидал гьезиеги щвезе кколин гьанже гьебилан. Вагь, гьедин батани, нужее гIарац кьечIого тараб лъикI гьечIищила жеги-жеги цIиял хъизанал гIезегIанилан абуна гьес. Гьеб мехалда дица гьесда бичIчIизабуна I37 абилеб къануналъул магIна».\nПачалихъиялги жамгIиялги хIажалъабазе гIоло гIадамазухъа ракь нахъе босулеб бугони, гьелъул бетIергьанасеги гьесул хъизаналда ругелщинал чагIазеги рукъзал разе кколин хъвалеб буго Россиялъул гражданияб кодексалъул къануналда. Гьединлъидал гьелда рекъон, лъел электростанция базе лъугьарабго, 30 соналъ цебего бецIун бахъинабун букIарабани гьеб гIарац, гьанже жидер киналгIаги тIалабал рукIунароанин абун буго рихьундерица хIукуматалъул вице-премьеразда.\nМухIамад ГIалихIажиев: «Щибха гьабилеб? Нижеца абулеб гьечIо къанунги хвезабун, нижее жо кьейилан».\nЭР: «Нужее хIукуматалъ жеги кигIан кьезе кколеб?»\nМухIамад ГIалихIажиев: «СияхIалда буго азаралда хадув чиясул цIар. Гьезда гьоркьоса щунусго чи вуго тIаде вачIарав (компенсация щвечIел чагIазул лъимал рукъалде руссун хадур цIираккарал гIадамал). Анлъунусго чи вуго компенсация щвезе кколилан жидеда хурхун диваналъ хIукму къотIарал. Гьедин жидедаго ричIчIуларел суалал мухIкан гьарулел рукIанаха гъоз (вице-премьераз). Гьедин нижеца гьезда бичIчIизабулеб букIана нижеца гIицIго къануналда рекъараб жо гурони тIалаб гьабулеб гьечIолъи. Къануналдаса бахъараб жо гьениб гьечIолъи. Нижеца гьезда бихьизабуна документазда бугеб жиб-жиб пунктги. Гьелъул щибаб графаялда бан хIукуматалъ кIи-кIи комиссия гIуцIун букIана. Гьениб рецIалил гIарац цIикIкIун бихьизабун бугин абулеб букIана. Нижеца жаваб кьунаха гьеб бугин Дагъистаналъул хIукуматалъ кьураб тIадкъаялда рекъон «Ленгидропроекталъ» гьабураб рикIкIен. Гьелдаса хадубги Дагъистаналъул хIукуматалъ хал гьабизе гьеб битIун букIана лъидаго бачIеб экспертизаялде. Гьенисанги жаваб бачIана гьеб битIараб бугилан. Гьедин цинги гъоркь букIараб хIукуматалъ гьабураб рикIкIеналдаги божичIого тIаде бачIараб хIукуматалъ цIидасан хал гьабизе, рикIкIине тIамулеб бугони щибаб нухалда, щиб гьелъул кколеб? Божилъи букIине ккеларищ?».\n25 сентябралде щвелалде Дагъистаналъул хIукуматалъ цо чIванкъотIараб хIукму гьабизе ккола лъеда гъоркье ракьал арал рихьундерида хурхун. Гьединаб тIадкъай кьуна 4 сентябралда республикаялъул нухмалъулес хIукуматалъе Дагъистаналъул нухмалъулев Рамазан ГIабдулатIиповас.\nГьединго Рихьунисан щварал баяназда рекъон, дагь-дагьккун рачIине байбихьун руго школалде лъималги.\nАнсал лъиданиги рагIунел гьечIо


Ассаламу гIалайкум, гIагараб, бокьулеб, бокьараб заманалда нужее божараб гьудул-гьалмагълъун букIине хIадураб «ХIакъикъаталъул» къадруял цIалдолел!\nМагIнаяб, гъваридаб, нужер ургъелазул гъамас ричIизе кIолеб, пикрабазул ханлъун, хиялазул нурлъун лъугьине рес бугеб миллияб казияталъул коллективалъул цIаралдаса цо гьитIинабго хитIаб гьабизе ракIалде ккана жакъа.Жиндир бечедаб тарихги цIарги бугеб, жиб гIуцIаралдаса гIасруялдасаги цIикIкIун заманги араб авар басмаялда хIалтIизе ва хIатта гьелъие нухмалъи гьабизе щвей дица рикIкIуна гIумруялъулго талихIлъунги тамашаяб битIккейлъунги.\nГьале лъабго моцI ана дица «ХIакъикъаталъе» нухмалъи гьабулелдаса. Щибха гьабизе кIвараб нижеда гьеб къокъаб болжалалда жаниб?\nБицинегIан кIудиял, кIалцIун рехсезе мустахIикъал ишал гьаризе кIвечIониги, авар миллаталъул матIулъун кколеб казияталъул гьумер дагьа-макъабго хисизабизе, цIилъизабизе бажарана.\nГъоркь рукIарал рагIул унго-унгоял устарзабазул хIалбихьиялда ва тIаде рачIарал журналистазул гъираялда мугъчIвайги гьабун гIуцIараб хIалтIуца хIасилалги квешал кьолел гьечIо.\nЦIалдолел рази ругин ккола жакъа казияталда информациялъулаб рахъ лъаледухъ хисиялдаса. Гьелъие «гIайибияллъун» ккола машгьурай журналист ХIажиева Зульфияги гIезегIан жигарав мухбир Ашахан Юсуповги.\nАдабияталъул, маданияталъул ва исламияб диналъул тIагIам цIалдолезул кIутIбузда хъвазабизе кIвечIони, жиндие хIалхьиги рахIатги букIине гьечIилан ракIчIезабулеб буго, чанго соналъ Шамил районалъул казияталъул бетIерай редакторлъунги хIалтIун, нахъеги «ХIакъикъаталде» тIад юссарай ГьитIинова ПатIиматицаги.\nГьединго тIад буссана сатирияб гьумер «Бахьикъосги». Цебе гIадин эркенго хIакимзаби какизе рес гьечIониги, ракIалда буго, машгьурав классик ЦIадаса ХIамзатил къагIидаялъ, реццун-какун гьезул тату хвезабизе.\nИнкар гьабуна гIурус мацIалда биччалеб букIараб кIиго гьумералдасаги. Гьадинги рекIеда рекIун бугелъулха, магIарухъцин гъира-шавкъалда хъурулеб, кIудиял вацазул мацI.\nБайбихьана кIиго мацI жидер бугел магIарулазул мацIазда гьурмал риччазеги. ГьанжелъагIан къватIире рачIана бежтIадерил, гьинухъисезул мацIазда гьурмал ва жакъасеб номералда кьолеб буго гIахьвалазул мацIалдаги гьумер.\nАмма буго, хIурматиял магIарулал, нилъ киналго пашман гьарулеб цо суалги. Гьеб ккола миллион къадар бугеб къадруяб миллаталъул казияталъул тираж щуазарил гIорхъодецин бахинчIолъи.\n50 азарго чи вугеб дирго гIагараб Болъихъ районалда гIицIго 290 экземпляралъе подписка гьабун буго. Кинха дица къимат кьелеб цогидал районазе? Шагьар гIадаб АнсалтIаги, Шодродаги, Зилобги, ГIалахъги цониги казият хъвачIев дир рес гьечIо районцояз адаб-хIурмат гьабунилан вохизе яги чIухIизе. Ресалда, санагIаталда ва намусалда рекъараб хIалтIи гьабун буго хIалчIахъадаз.\nТIолабго гIолохъанлъи интернет, телефоназдеги буссараб, гьезул кIарчанал ракIазда дунялалдаго цIар рагIарав имам Шамилги кIочараб, кIудияв Расулил шигIрабаз щибниги асарги гьабулареб, гьайбатал умумузул бахIарчиял ишаздаса расниги чIухIиги гьечIеб гьаб хIалихьатаб заманалда нилъерго цIарги, мацIги, миллатги цIунизе ахIараб «ХIакъикъаталъе» подписка гьабунгутIиялда цо кутакаб гIажаиблъи гьабизе бакI гьечIо. Амма нечезе, намуслъизе, пашманлъизе тIубараб ихтияр буго.\nПодписка гIодобе ккеялъул гIайиб, гьайгьай, нижедаги буго. Кидаго гуро казияталъул гьурмазда рукIунел цIалдолезул ракI тIаде цIалел, гьезие асар гьабулел макъалаби. ГIемер дандчIвала дора-гьаниса росарал, чIамучIал, чIалгIарал, чIорогоял жал.\nЗагIипаб букIана цIалдолезулгун бухьенги. Цониги районалда вукIинчIо хасав мухбир. ТалихIалъ, кIвана гьеб гъалатI битIизабизе ва мугIрузул ичIго районалда хасал мухбирзаби тезе.\nЦIияб соналдаса нахъе Гъизилюрт, Хасавюрт, Казбек районаздаги хIалтIулев вуго хIалбихьи бугев мухбир.\nДагьаб цебегIан «ХIакъикъаталда» тIобитIана магIарул районазул газетазул редакторзабазулгун лъикIаб дандчIвай, гьабуна цоцазулгун лъай-хъвай, ккана щулияб къотIи бакIалъулал мухбирзабаз жидерго районазда кколел киналго лъугьа-бахъиназул хIакъалъулъ материалал республикаялъул газеталдеги ритIизе.\nПалхIасил, хиса-басиязул гьогьен чIвазе байбихьана нилъер миллияб казияталда.\nПрочитано 277 раз\tПоследнее изменение Понедельник, 17 февраля 2020 15:14\nДругие материалы в этой категории: « «Иццулги рекIелги рацIцIалъи цIуне»\t«Миллат данде къалеб гIарцул къадиро» »\n09:18, 21 октября 2021, 3\n08:33, 21 октября 2021, 13\n15:28, 20 октября 2021, 130\n15:05, 20 октября 2021, 59


МугIрузда-щобазда, тIугьдул кинигин, щущан руго гьанир ганчIил росаби » MaгIарухъ - Авар Басмабазул Цолъи\nХунзахъ районалъул бакътIерхьул рахъалдехун бугеб росу ккола ГIахьалчIи.Тобот гIурул расалъиялда щущан рукIарал ЦIункIалутIа, ХваранзитIа, БеркитIа кулаби цолъиялдасан лъугьанин гьебилан буго бицен. Цолъунги гьел руго «Бакъхури кьуру» абураб бакIалда живго жиндаго чIун яшавалда вукIарав, гIангурав ГIахьалгьечI абурав чиясда сверун. Гьесул цIаралдасанила бачIараб росдал цIарги.\nЖакъа къоялда советалде гьоркьобе унеб щуго росулъ гIумру гьабун буго 1712 чияс, гьезие хъулухъалъе буго ункъго фельдшерлъиялъулгун акушерлъиялъул пункт, кIиго гьоркьохъеб ва цо байбихьул школа, ясли-ах, почалъул отделение, культураялъул рукъгун библиотека.\nРосдал тарих байбихьулеб буго нилъер эраялде щвелалде кIиазарабилеб къарнуялдаго. Гьеб заманалъулаллъун рикIкIана гIалимзабаз росу бугеб бакIалда ратарал руччабазул курхьенал.\nТIасияб ГIахьалчIиса Макьасде щвезегIан букIун буго магIарде боцIи къотIулеб нух. Тумагъари, Хьимакъоро, КолотIа росаби раккун руго гIезегIан хадур. ЦIикIкIараб ригьалъул гIехьелдерица бицахъе, цо-цо кIи-кIи рукъ бугел гIемер кулаби рукIун руго сверухъе. Хурзал рекьизе, магIишат гьабизелъун лъикIал ракьал ругелъуре дагь-дагьккун гIехьел рахъиналъ лъугьун руго дол гIисинал росабиги. Бакъда, ХIиниколо, Шатиколо, РагIадухъ чангоязул рукIун руго цо рукъги боцIи хьихьизе бокьги гурого гьечIеб мина-карталдасан гIуцIарал кулаби. Цо-цоязул гьенибго чIей букIаниги, гIемерисел къад хIалтIизе колотIе ун, къаси-мех рокъоре росулъе руссунел рукIун руго.\nГIахьалчIи росдада нахъа буго 450 метра борхалъи бугеб бал. Гьеб бахун добехун букIанила Мочолъхур абураб гIехьелдерилго кулиги. Гьеле гьелдасан лъугьун буго тIубараб росу, дица цебеккун хъванги букIараб-МочIохъ. ГIахьалал мучIдузда хьихьулеб букIун буго гIехьелдерицаги мачIхъадерицаги боцIи 1929 соналде щвезегIан, гьеб соналъ Балал тIогьисан гIорхъи-заниги чIван, гьазул гIаммаб мегIер-гIалах бикьун буго. НекIсияб биценалда рекъон, гIехьелдерил ракьал тIалъиялда бугеб ГIакаро магIарде щвезегIанцин рукIанила, шималияб рахъалдехун ругел кавабахъан гурого росулъе жанибе нухги букIинчIила.\n1940 соналъцин росу рагIалда букIун буго гуржи яги албан мацIалда тIад хъвай-хъвагIаялги гьарураб ункъбокIонаб гамачI. Токил мухъалъул хIубал чIвазеян 1965 соналъ 1,5 гъварилъуде ракь бухъидал, ратун руго некIсиял гIадамазул минабазул къадал, ганчIил гьабураб гъансито, меседил буртIин. Гьединго ратун руго ганчIил гIасруялъулго тIагIалаби.\nЦо тарихияб тIохьода хъвавухъе, ТIануси росуги бахъун, Беркитауялдасан Бакълъухъ росу бахъизе гочунев вукIарав Тимурил рагъулав цевехъан къадаралдеги щванила гIехьелдерил ракьазда. Гьев вукъун вугила ГохIдохъ абураб бакIалда. Щивав рагъухъанас гьесул хабатIе хъат цIун ракь рехиялъ лъугьараб бугила 16 метр борхалъи бугеб гIехьелдерил гьаб гохIги.\nИслам тIибитIизегIан гьанир христианал рукIиналъе нугIлъи гьабула гьанжесеб масжид бугеб бакIалда «ГьатIан» илан цIар тараб килисаялъул нуцIил кIамури цIунун хутIиялъги «Мария есус» ан тIад хъвараб хъанч батиялъги. Гьелдасаги гIажаибаб цойги хъанч батун буго жиндирго рукъалъул къадалъ нилъергун заманцояв Къебедов МухIамадидаги. Гьелда тIад гIарабалъ «СахIибу гьазаль байт. Дадаш» илан хъван букIун буго (гьаб рукъалъул хважаин Дадаш, 1270 сон). Ригь базе бухъа-хъвай гьабулаго батараб хъанч тIад хъвай-хъвагIаялгун жиндирго рукъалъул къадалъ лъун букIараб кинха дов Дадашица! Бакъбаккул рахъалдехун рукIарал христианазул хабзалазда тIадги жакъа росдал гIумру тIегьан буго.\nГIун рачIана цIиял гIелал, рахъана Дагъистан тун къватIибеги цIар тIибитIарал исламалъул гIалимзаби, машгьурал тохтурзаби, артистал, рагъулал хъулухъчагIи. Жакъасел гIехьелдерил ва сверухъе ругел росабазул гIумру гIезегIан бигьаяб буго умумузулалдаса.\nГIезегIан чагIи хIалтIилел руго полициялда ва рагъулаб часталда. ХIукуматалъул хIалтIуда гьечIезин абуни, гIи-боцIи хьихьун, хурзал рекьун бетIербахъиги гьабулеб буго. Советалде гъорлъе унеб 5 росдал ва гъутаналъул гIадамазул буго 1410 бетIер чIегIер боцIул ва 5610 бетIер гIи-цIцIаназул.\nУзухъда, гьеб дагьаб къадар бугилан баян гьабуна дие ТIаса ГIахьалчIиса « Миллаталъул» гьудул МухIамадов МухтарахIмадица. Цебе жиндица цохIо ТIаса ГIахьалчIи росдал рохьдолъ 150-200-ялдаса гъоркье хIайван рикIкIунароанила, гьанже гьеб 41-ялде ккун бугила.\nАхирал соназда жаниб гIолохъанаб 100 хъизамалъе рукъ базе участка кьеялъги бицуна цойгидал - Сивухъ, ХIариколо росабалъа гIадин гьаниса гIатIиракьалде тIурулел гIемер гьечIолъиялъул. ГIолохъабазе руссине бакI букIинеян къачIан руго росулъ ва Ахтини гъутаналда спортзалал, магIарухъ рагьун буго футболалъул майдан, лъималазул лъабго площадка.\nАмма цIакъ язихъго рихьана дида 1926 соналъго бараб школалъул минаги, НухIил гамидаса бахъараб ремонт щвечIел клубгун росдал администрацияги.\nБащдаб ставкаялде рачун, 3-4 азарго гъурщиде хIалтIилел ругин жалилан ургъел бикьана маданияталъул хIалтIухъабаз: «КъачIого рукIинеянгIаги тун ратила ниж гьаб инжитлъиялда. БукIунаро тадбирал тIоритIизеяли щай гурин, тIурччи-цIул босизецин капек гIарцул».\nИнжит гьари хIехьеларингIаги батила, дугъдан рахан бугоан росдал библиотекаялъул нуцIа. Культураялъулазда данде «алжаналда ругеллъун» рихьана мухбиралда капиталияб ремонт гьабун къачIарал минабахъ ругел медпункталъулги ясли-ахалъулги хIалтIухъаби. Китаялдаса бачIунеб учузаб къаялъул посылкаби рикьун свакачIо дун ГIахьалчIи йигеб тIубараб къоялъ почалъул отделениялъул начальник Шейхова Загьра. РачIунел рукIана гIадамал ГАИялъул штрафал, токихъ гIарац, налогал кьезеги.\nЦебе гIадин газет-журналал хъвалел гьечIиланги йикIана Россиялъулго бухьеналъул министерствалъул ХIурматалъул грамота щварай хIалтIул ветеран нижеда.\nЩибха кколеб кIиазаргогIан чи вугеб бакIалъе гIицIго 9 «Миллат» газета?! Мукъсанаб тарих. Щаяли, жакъасел дармил почтовикал-тIадчагIаз цIикIкIун кIвар кьолеб буго, кинго подпискаялде гуреб, 2-3 нухалъ хирияб багьаги тIад лъун бичулеб порошок-сапуналдегун чай-кофеялде. Батила гьелъулъги балъголъи.\nГузбиги гъежда чIван руккелал гьарун магъилъе унел руччабазулгунги накъит гьабичIого чIезе кIвечIо дида гьеб къоялъ. Гьел ратана къвали бухъизе унел. Цо щиб букIаниги захIматаб хIалтIи гьаби магIарулаз бащад гьабула «къвали бухъиялда». ХIакъикъаталдаги, захIматаб хIалтIи бугоан, тIаде щибго загьираб гIаламатги гьечIого, гIисинаб гьеб нигIматалде тIаде ккезегIан цебесан хасалил цIороялдаса бигьинчIеб ракь бухъи. АнцIго квадраталдасаги цIикIкIун ракьул бухъидал, ченгел къвалул батун бугоан диргун хабар ккарай ПатIиматида. 300-400 гъурущ кьун базаралдаса босиго учуз бихьана дидани…\nЦебе мугIрузул лъим бищун бацIцIадаблъун рикIкIунеб букIараб батани, унтабазул гIемерлъиялъ, гьелъулъ гIунгутIи бихьизе тIамулел руго тIадмагIарулал гьанже. Жидее цIакъ бокьилаанила лъел качествоялъухъ балагьизеян рукIана годекIанир гIодор чIарал. Дун гьение щвараб къоялъ щибаб рукъалда (сураталда гIадаб рехун таралдацин) къватIалъул цIар, рукъалъул номер чIвалел хIалтIаби инел рукIана ГIахьалчIи мухъалда. «Ахалчинская», «Тумагаринская», «Матласская» ян бигьаго лъурал рукIана къватIазда цIаралги.\nЖидерго «гIадатаб чIаголъиялда» гIумру гьабун ругел тIадмагIарулазе гьел хъарщаздасаги цIакъ хIажат ругоан росулъе лъикIал нухалги, бацIцIадаб, гIураб къадаралъул лъимги, гьоркьохъелниги рукIа-рахъиналъе шартIалги.\n» МочIохъ: депортациялъ къуркьизабичIеб росу\n» Силди росу: тухумал, бакIазул цIарал


«Жакъасеб масъала - нилъер ракьалдаса питна тIагIинаби..» » MaгIарухъ - Авар Басмабазул Цолъи\nДагъистаналъул АТКялъул мугIрузул районазда вугев вакил Сайпудин Сайповги гIахьаллъун районалъул антитерроралъул комиссиялъул иргадулаб гуреб данделъи тIобитIана араб рузманкъоялъ райадминистрациялда.\nРайоналъул бетIерасул заместитель МахIач МахIачевас нухда бачараб антитерроралъул комиссиялъул данделъиялда гIахьаллъана районалъул прокурор И.ИсмагIилов, РОВДялъул нухмалъулев И.ГIалиев, районалъул диниял церехъаби, росабазул бегавулзаби.\nПолициялъ, районалъул терроризмалде данде къеркьеялъул комиссиялъ ва бакIалъулаб муниципалитеталъ гьабулеб цадахъаб хIалтIул хIасилалда жакъа къоялда районалда гIодобиччараб, хIинкъи гьечIеб ахIвал-хIал буго,-ян абуна данделъиялъул байбихьуда кIалъазе вахъарав районалъул бетIерасул заместитель ГIабдуразакъ Рамазановас. - Районалъул бетIерас жамгIиял гьундуздасан ракълилаб гIумруялде тIадруссайилан хитIаб гьабуниги, АТКялъул комиссиялъ гIагарлъиялъулгун бичIчIи кьеялъул хIалтIи гьабуниги, кодоб ярагъгун рохьазда ругел нилъер районцояз гьеб гIадахъ босичIо. Гьал къоязда ТIелекь росулъ лъазабураб КТОялъул хIасилалда гьел боевикал чIвана.\nЖакъа къоялдаги районалъул АТКялъул комиссиялъул хитIаб буго районцоязде, боевиказе квербакъи жидеца гьабун щив чи ватаниги, живго рекIекълъун, гьеб хIужжа бицине полициялде вачIани, гьев чи законалда рекъон тамихIалде цIазе гьечIо.\nНагагьлъун, полициялъул ва цогидалги цIех-рехалъул органаз гьединаблъун бугеб хIужжа жидецаго тIатинабуни, «За пособничество терроризму» абун статьяги бихьизабун тамихIалде цIазе вуго, кигIан гIемер заман гьоркьоб ун батаниги.\nХадувго кIалъарав районалъул прокурор И. ИсмагIиловас бицана районалъул школазда, ясли-ахазда хIинкъи гьечIолъи цIуниялъе гьарулел тадбиразулъ бича-бихъан букIине бегьуларин. Росабазул бутIрузул жавабчилъиги бичIчIизабун, прокурорас абуна росабалъ гIолилазе, жамагIаталъе бичIчIи кьеялъулаб, терроризмалде ва экстремизмалде данде къеркьеялъе гьабулеб хIалтIуде гьез цIикIкIун кIвар кьезе ккелин.\nКин бицаниги гьезда бичIчIичIо, гьабураб профилактикияб хIалтIиялъ хIасилги кьечIо- ян абуна, чIварал вацал Мирзоевазул инсулгун жинцаго гьабураб кIалъаялъулги бицунаго РОВДялъул нухмалъулев И.ГIалиевас.- Росдал гIолилазе бичIчIи кьеялъулаб хIалтIуе жалго росабазул жамагIатаз, бегавулзабаз квербакъичIони, цохIо полициялъ гьабун хIалтIи цебе билълъунаро. ХIажат буго цадахъ рекъараб хIалтIи.\nЖидер росдада хъинтIараб гьеб терроризмалъул балагь жакъа тIолабго жамгIияталъего гIаммаб балагь бугин абуна ТIелекь росдал бегавул ГIалиасхIаб Юсуповас. -РакIчIун абизе кIола нижер росулъа гьел питначагIи тIагIанин. Росулъ хIалтIулел мадрасабиги мажгиталги руго, гIолилазда гьоркьоб гьабулеб бичIчIи кьеялъулаб хIалтIиги буго.\nТIекьадерил къадруял гIадамалги ракIалде щвезарун, жакъасеб къоялъ гIолилазда гьоркьоб бичIчIи кьеялъулаб хIалтIи гьабиялъе кIудияб бутIа росдал херазул Советалъги лъолилан абуна гьениб ТIелекь росдал херазул Советалъул нухмалъулев Шамсудин МухIамадовас.\nТерроризмалъулгун исламалъул щибго хурхен гьечIолъиялъул ва кодоб ярагъгун рохьахъ рахчун гIадамал чIвалезде исламалъул бугеб бербалагьиялъул бицана МочIолъ мадрасаялъул нухмалъулев МухIума ХIажиевас жиндирго кIалъаялда.\nАхиралда кIалъана Дагъистаналъул АТКялъул мугIрузул районазда вугев вакил Сайпудин Сайповги.\nГьес абуна боевикал чIванин абун росабалъ гIолилазда гьоркьоб гьабулеб хIалтIи чучлъизе тезе бегьуларилан.\nАхиралде щолеб буго боевиказда данде Сириялда гьабулеб рагъ. Гьенир рагъизе арал нилъер боевикал кирего инчIого, тIадруссун нилъерго рохьахъе рачIине руго. Исламалъул цIаралда нахъги рахчун питна бекьулел гьел чагIи щалали нилъер халкъалда бичIчIун буго. Гьедин бугониги нилъер хIалтIи гьоркьоб къотIизе бегьуларо. Жеги руго гьел террористазухъ ракI бухIаралги, гьезие квербакъулелги. Гьеб питна тIубанго нилъер ракьалдаса тIагIинабизе цадахъаб хIалтIи жеги цIикIкIинабизе хIажат буго.\nАвтор: М. АсхIабов


РАЙОНАЛЪУЛ МАДАНИЯТ Ч1АГО ГЬАБИЗЕЛЪУН Х1АЛТ1ИЛА. - 4 Июля 2017 - Хунзахская Газета "Сельский труженик, Росдал захIматчи"\nСуббота, 17.11.2018, 12:12 | RSS | Приветствую Вас Гость\nГлавная » 2017 » Июль » 4 » РАЙОНАЛЪУЛ МАДАНИЯТ Ч1АГО ГЬАБИЗЕЛЪУН Х1АЛТ1ИЛА.\nРАЙОНАЛЪУЛ МАДАНИЯТ Ч1АГО ГЬАБИЗЕЛЪУН Х1АЛТ1ИЛА.\nРайоналъул маданият ч1аго гьабизелъун х1алт1ила\nБащдаб лъаг1елг1ан заман балеб буго райадминистрациялъул культураялъул отделалъул ц1ияй нухмалъулейлъун Хъайтмазова Жапарат таралдаса. Гьеб анлъго моц1ида жаниб ц1айи бугеб х1алт1и гьабун буго районалда маданият ч1аго гьабиялъе. Гьелъулги гьабсаг1аталда гьеб бут1аялда бугеб ах1вал-х1алалъулги ва хадубккун гьабизе рак1алда бугеб х1алт1улги ц1ехон дун дандч1вана Жапарат Г1абдурах1мановнагун. Гьале нижеда гьоркьоб ккара гара-ч1вари.\n-Жапарат Г1абдурах1мановна, ц1ияб хъулухъалде т1амидал кинаб ах1вал-х1алалда батараб дуда районалъул маданияталъул иш?\n-Г1аммаб къаг1идаялъ босани, квешаб х1ал батич1о. Цебеккунги гьеб хъулухъалда йик1ана х1алт1уда рак1 унтарай нухмалъулей. Чанго росулъ г1уц1ун ратана цереккун рук1инч1ел «гьалбадерил рукъзал», г1адатияб маданияталъул централ».\n-Кинал тадбирал т1орит1арал дур нухмалъиялда гъоркь?\n-Г1езег1ан тадбирал т1орит1ана. Гьезда гъорлъ рехсезе бегьила районалда Фазу Г1алиевалъул ва экологиялъул сонал рагьи, «Кин вугев мадугьал?» тадбир, музеялде т1обит1ана «Ханасул азбаралда бика-хъами» абураб квест, Мах1ачхъалаялда поэзиялъул театралда т1обит1ана «Хунзахъ районалъул мозаика» абураб тадбирги.\nАвгусталъ т1обит1изе рак1алда буго нилъер машгьурав шаг1ир, авар адабияталъул классик Ц1адаса Х1амзат гьавуралдаса 140 сон т1убаялъул юбилейги. Гьединго нижеца хасаб бут1а лъола районалда щибаб пачалихъияб байрам т1обит1иялъулъги. Жеги рак1алда буго райцентралда щибаб росдал къоял т1орит1изеги. Гьенир г1уц1изе руго щибаб росдал умумузул рук1а-рахъиналъул, квен-т1ехалъул, т1аг1ел-алаталъул выставкаби.\n-Кинаб ах1вал-х1ал бугеб росабалъ ругел культураялъул рукъзабазул ва библиотекабазул? Цо-цо росабалъ руго басралъарал, риххун иналде ккарал, жаниб г1емерал соназ цониги тадбир т1обит1ич1ел культураялъул рукъзал. Гьединго гьенир ругел цо-цо х1алт1ухъабазул г1арзал рук1уна ригьда харжал щолел гьеч1ин ва цо-цо жидерго чвантиниса г1арацги хвезабун х1алт1изе кколел ругилан.\n-Росабалъ ругел культураялъул рукъзабазда х1акъикъаталдаги лъик1аб х1ал гьеч1о. Гьел киналго руго жеги советияб заманалда ран рук1арал ва басралъарал минабахъ. Гьеч1о гьезул х1ажатаб аппаратураги. Амма гьебги х1исабалде босун районалъул нухмалъиялъ байбихьун буго гьел минаби капиталияб ремонтги гьабун, жаниб тадбирал т1орит1изе бегьулеб даражаялде рачине. Гьедин байбихьун буго Г1обода, Шотода, Гьоц1алъ ва Ц1ада культураялъул рукъзал къач1азе, хадубги дагь-дагьккун районалъул киналго росабазул культураялъул рукъзал къач1азеги рак1алда буго. Харжал кват1иялъул суал х1акъикъаталдаги бук1ана цо заманалда, амма гьабсаг1аталда гьединаб г1узру гьеч1о. Культураялъул цо-цо х1алт1ухъаби жидерго чвантинисан х1алт1изе кколел ругин абураб жоялда дун божуларо. Гьединаб г1унгут1и бук1арабани дида лъач1огоги хут1илароан.\n-Нилъер район кидаго бечедаб бук1ана шаг1ирзабаздалъун, хъвадарухъабаздалъун ва театралъул артистаздалъун. Амма нилъер гьеч1о ва киданиги рук1инч1ин абунигицин мекъи ккеларо машгьурал коч1охъаби. Гьелъие г1илла щибдай? Нилъер кеч1 ах1изе гьунар бугел г1адамал гьеч1огойищ ялъуни гьел церет1езаризе спонсорал камунищ ругел?\n-Бит1араб буго коч1охъабазул рахъалъ мискинаб бугин абизе бегьула нилъер район. Дир х1исабалда гьеб буго чанго соналъ бичча-бихъан тараб х1алт1ул х1асил. Гьединго гьелъие г1иллалъун ккун батизе бегьула нилъер г1адамазул динияб бербалагьиги. Гьединлъидал гьеб суал роц1инабизе х1ажалъула к1иго-лъабго бут1аялдасан г1уц1араб хасаб х1алт1улаб къаг1ида. Ай, школалдасанго загьир гьабизе ккола кеч1 ах1изе гьунар бугеб лъимер, хадубккун искусствобазул школалдеги хьвадун, махщел камил гьабизе бук1ине. Хадубккун гьединаб ах1вал-х1ал хисизабизелъун нижеца рагьизе рак1алда буго лъимал кеч1 ах1изе ругьун гьарулеб профессионалияб студия. Гьединго руго кьурдул ва миллиял музыкалиял алатазда бакънал рачиналъул студиялги. Рак1алда буго жеги театралияб студия рагьизеги.\n-Кинаб къимат кьолеб дуца районалъул г1ун бач1унеб г1елалъул культурияб рахъалъе?\n-Бит1араб бицани расги лъик1аб къимат кьеларо. Къанаг1атги г1олиласда яги г1олилалда лъалеб гьеч1о умумузул г1адат-г1амал ва жидерго росу-ракьалъул тарих. Бокьуларо гьезие маг1арул кеч1-бакъанги поэзиягун адабиятги. Гьелдалъун к1очон толеб буго рахьдал мац1ги. Цох1о г1олилазул г1айибги батиларо гьеб. Гьеб рахъалъ г1емераб х1алт1и гьабизе ккола. Гьелъие г1оло рагьарал руго т1адехун рехсарал кружокалги. Библиотекабиги г1ахьал гьарун г1уц1ула куч1дул ц1алиялъул бат1и-бат1иял конкурсал. Рак1алда буго школлъималаздасан байбихьун г1ун бач1унеб г1ел киналго миллиял тадбиразулъ г1ахьал гьабизе. Гьедин гьабуни гурони, т1ок1аб бат1ияб нух дида бихьуларо.\n-Г1адамазул г1арзал рук1уна районалде къанаг1ат гурони театрал ва концертал рач1унарилан. Рес гьеч1ищ районалда гьединал тадбирал ц1ик1к1инаризе?\n-Концерталги театралги камун рук1унаро нилъер районалда. Амма, гьезухъ балагьизе рач1унел г1адамазул къадар дагьаб гурони бук1унаро. Гьелъие аслияб г1илла батила жакъа къоялъ г1адамазул бугеб зах1матаб социалияб ах1вал-х1ал ва гьединал тадбиразде рач1ине рес рекъонгут1и. Концерт кьезе машгьурал артистал ах1улел ругони, гьенибе г1езег1ан хирияб багьаялъул билетги бук1уна. Амма, рак1алда буго гьеб кинабго х1исабалдеги босун, цо нухги батун, рекъараб багьаялде билеталги рачун, нилъер районалда т1орит1улел театралгун концертазул къадар ц1ик1к1инабизе.\n-Кинаб ах1вал-х1ал бугеб районалъул библиотекабазда?\n-Квешаб х1ал гьеч1ин абизе бегьила. Нижеца кинаб т1адкъай кьуниги гьез нахъбахъич1ого т1убазабула. Т1адехун рехсохъе зама-заманалдасан т1орит1ула куч1дул ц1алиялъул ва рик1к1иналъул конкурсалги. Г1ахьаллъи гьабула цогидал тадбиразулъги. Узухъда, руго гьенир г1оларел рахъалги. Гьеч1о г1ураб къадаралда литература, хасго к1удияб зах1малъи буго маг1арул т1ахьал гьеч1олъиялдалъун. Гьел маг1арул т1ахьал ц1идасан басмаялде рахъизе ккани г1емераб г1арацги къвариг1унеб буго. Гьединго гьаб заманалда ц1акъ дагьлъун буго ц1алдолезул къадар. Г1олилаз т1убанго рехун тун буго ц1алдей. Гьелъие аслияб г1иллалъунги дида бихьула компьютерал, телефонал, планшетал ва цогидалги гьаб заманалъул ц1иял технологиял ракки ва г1олилал гьезде руссин. Узухъда, гьеб г1узруялда хурхунги гьабизесеб х1алт1и г1емераб буго.\n-Кинаблъун бихьулеб дуда районалъул маданияталъул бук1инесеб?\n-Дандч1валел зах1малъаби г1емер рук1аниги роц1араблъун бихьула. Нилъер буго республикаялда культураялъул рахъалъ кидаго цебесеб кьерда бук1араб ва дунялалда ц1ар раг1арал адабияталъулгун маданияталъул х1аракатчаг1и жаниб рахъараб район. Нилъедаги т1адаб буго гьезул байрахъ борхатго кквезе. Гьабсаг1ат г1адамазда гьоркьоб унеб буго РФялъул культураялъул ва республикаялъул лъай кьеялъул министерствабаз г1уц1араб ц1ех-рех.гьелъул мурадги буго культураялъул ва лъай кьеялъул г1уц1абазул х1алт1удаса г1адамал рази ругищали лъазаби. Гьеб ц1ех-рехалъул х1асилал х1исабалдеги росун гьабизе буго хасаб х1алт1и.\n-Ахиралдаги щиб абилеб дуца районцояздехун?\n-Т1оцебесеб иргаялда бокьилаан кидаго нижее бажарараб кумек гьабулев районалъул бет1ер Саг1ид Юсуповасе, гьесул заместитель ва нижер отделалъул куратор Асадг1али Г1абдуразакъовасе, централияб библиотекаялъул нухмалъулей Гьиматова Пат1иматие, районалъул культураялъул рукъалъул директор Гьит1инов Мух1амадие ва г1адатияб культураялъул централъул директор Т1алх1атова Хатиматие. Гьединго рак1-рак1алъулаб баркала буго киналго районалъул маданияталъул бут1аялда х1алт1улел ругезеги. Районцоязда абилаан культураялде кьолеб к1вар ц1ик1к1инабеян ва къвариг1ел гьеч1еб пишаялде руссун теч1ого, бат1и-бат1иял кружоказдеги рит1ун гьеб лъималаздаги малъеян.\n-Жапарат, баркала дуе заманги батун дунгун дандч1варалъухъ районалда маданият ч1аго гьабизе дуе Аллагьас къуватги сахлъиги.


Дагъистан-Хlижаб къарай яс Дербенталъул школалда, Янв2012\nСтаврополь ракьалъул Кара-Тюбе росдал 12 школалда цIалулел руго Степановское ва Нефтекумское мухъаздаса лъимал. Гьеб школалъул директоралъ хIижабал ретIарай чанго яс йиччан гьечIо дарсазде ва гьел ясазул улбузеги гьелъ бихьизабун буго хIижабал рахъун ругони гьел классазде жанире лъугьине гьечIин абураб шартI.\n-Дир яс цIалулей йиго анлъабилеб классалда. Гьей иргадулаб нухалда школалде ячIараб мехалда гьелда цебе къан буго нуцIа ва гьей жание йиччан гьечIо. Гьелда абунги буго ботIрода тIаса жо бахъичIони жание йиччазе гьечIин. Гьеб нижер диналда бегьулеб жо буго,-ян бицун буго информалатазе Кара-Тюбе росулъа Кайбалиев Равилица.\nГьесул яс Марьям гурониги, жеги унго яс: Зарина Юмартова, Загьида Насырова ва яцал Марьямгун Зайнап ХIажисулаевал риччан гьечIо школалде.\nГьеб рекIее гIечIел гьезул улбуз гIарза хъван буго прокуратураялде ва гьанже унеб буго гьеб хIужаялъул цIех-рех. Прокуратураялъ «Известия» газеталъе абун буго школалъул нухмалъиялда гIайиб батани, гьезие кколел тадбирал гьаризе ругин.\nШколалъул директор Савченко Маринаца абун буго гьебго газеталъе ясал бусурбабазул хIижабалгун дарсазде риччалел гьечIин школалда ретIине бихьизабураб ретIел гьеб гьечIолъиялда банин. Гьелъ тIадеги жубан буго жидеца тIубанго ботIродаса жо бахъейин абулеб букIинчIин гьезда, дарсазда ругебгIанасеб заманаялда гIадатиял гьитIинал кIазал къазе бегьуларищан абулеб букIанин.\nЛъайкьеялъул министрелъиялъ рикIкIунеб буго школалъул нухмалъиялъ къанун хвезабун гьечIин ва щибаб гIаммаб лъайкьеялъул школалъе бугин жиндирго форма чIезабизе ихтиярин.\nЛъималазул ихтиярал цIунулев Павел Астаховасул пикруялда абуни, гьеб школалъул нухмалъиялъ зани бегизабулеб буго. Гьес абулеб буго цIалдохъабазул гIаммаб ратIлида сверун кинал рукIаниги тIалабал гьечIин ва ботIрода къараб кIаз кинаб букIаниги сурукъаб атрибутлъун кколарин. Гьесго ракIалде щвезабулеб буго, масала, Америкалда хIижаб къай кинал рукIаниги цоги гIадаталгун культураби хIакъир гьарилъун лъиданиги бихьулареблъи.\nБокьараб дин гьабизеги диналда рекъон ретIа-къазеги ихтияр кьолин Россиялъул Конституциялъ улкаялъул щибав гражанинасе ва гьесул ретIа-къай кинаб букIине кколебали бихьизабулел кинал рукIаниги гIурхъабиги гьечIин, паспортазецин ботIрода кIазалгун сураталги рахъизе толел рукIин бицун буго информалатазда Россиялъул муфтиязул Шураялъул нухмалъулев хисулев ГIабасов Рушаница.\nДагъистаналдаги кIудияб ахIи-хIур бахъарун букIана чанго сон цебе Шамхал росдал директоралъ хIижабгун школалде ячIарай яс нахъе хъамураб мехалда. Гьединго МухIарамкент мухъалъул Советское росдал школалдаги ясазда лъазабулеб букIана хIижабал рахъеян.\nЖидер школалда бокьараз ретIун бокьичIез ретIичIого тун бугин хIижаб. ХIижабинцин абиларин жинца гьелда- росабалъ гIадатияб куцалда кIазал къалин ясаз. Къаразде бахъеян яги бахъаразде къаян абиялъул суалцинги баккулеб букIинчIин бицана Казбек мухъалъул цо школалъул мугIалим Апандица.\nАпанди: «Нижер школалдаги руго нодо бахчун кIазал къарал ясал. Аслияб къагIидаялда гьоркьохъел классазда руго гьел цIалулел. Нижер школалда бихьизабун буго советияб заманалда букIарабгIадаб хасаб форма. Дица бицен гьабулел асазги кIазал гьеб формаялда тIасан рукIуна къан. Нижер школалда мугIалимал-руччабазги къан рукIуна кIазал гIадатияб росулъ бихьанхъараб куцалда.\nРукIуна кIиго-лъабго моцIалъ кIазалги къан хадусан гьел ясаз рахъарал мисалалги. ЛъагIалица къан хадусан рахъаралги руго хIужаби. Гьел кIазал къай-рахъиялъул суал нижеца школалда борхун букIинчIо ва борхулеб гьечIо. Къаразде гьеб бахъейин яги бахъаразде гьеб къайинги нижеца абуларо».\nГьесулго рагIабазда рекъон, ахираб заманалда баккулеб буго васазулги ясазулги классал рикьиялъул суал. Диниял хIаракатчагIаз гьелдехун гьесизарулел ругин, амма мухъалъул гIаммаб лъайкьялъул идараялъе гьеб рекIее гIолеб гьечIин бицана Апандица. Гьесулго рагIабазда рекъон, жибго жамгIият хIадураб гьечIо жакъа гьеб суалалъе жаваб кьезе.


Ереваналде щваразул нух халалъулеб буго Бакуялде\nМилрад Фатулаев, журналист\nАзербайжаналъул гIорхъаби цIунулез Бакуялдеги виччачIого, 26 марталда Москваялде тIадвуссана журналист Милрад Фатулаев. Гьев ккола Дагъистаналда къватIибе биччалеб "Настоящее время" газеталъул бетIерав редактор, гьединго «Независимой газетаялъул" журналист.\nТIоцебесеб иргаялда Азербайжаналъул гIорхъаби цIунулез дагIба бан буго Фатулаевасул паспорталда, гьеб цIияб бугилан. Гьеб мехалда Милрадица жаваб кьун буго къваригIун батани, нужехъ бугин жиндир цебесеб паспорталъул ксерокопия. Гьелъухъ балагьейин.\nМилрад Фатулаев: "Гьелдаса хадур гьел лъугьана дир паспорталда эрмениязул гIорхъаби цIунулезул мугьру чIван букIиналде кIвар кьезе. Цинги гьез гьикъана чан нухалъин мун дове, Эрмениялде, арав, щайин ун вукIаравилан. Гьелдаса хадур гIорхъаби цIунулез дие киналгIаги баянал кьечIо. Паспортги нахъе босун жидерго ишалде руссана. Дун дунго ана щибин кколеб бугебилан гьезда гьикъизе. Гьелдаса хадуб гьел лъугьана дир суал тIубалеб бугин, Бакуялдаса щивалиго вачIунев вугин, гьес изну кьун хадув виччалин мун улкаялдеян харбал рицине. Дида кколеб буго гьев вачIун вукIанин аэропорталде, амма дунгун дандчIвазе инкар гьабунин гьес. Щайгурелъул гьединав гIадав чиясда берчIван букIана дир. Гьедин гьез тасдикъ гьабуна Азербайжаналде дун виччангутIизе цебеккунго гьабун букIараб хIукмуги. Азербайжаналда вугев Дагъистаналъул вакиллъиялде ахIилин ахIи-хIур бахъинабидал, жидеца мун улкаялдаса къватIиве витIулев вугилан лъазабуна гьез".\nГьелдаса хадуб жиндие хасаб мугьруги чIвараб, улкаялде виччангутIиялъе гIиллабиги рехсараб кагъат кьезегIан чIун вуго Милрад Фатулаев Бакуялъул аэропорталда. Журналистасе Бакуялда цереккунги гьарулел руIун руго гьединал квалквалал, амма улкаялде виччалев вукIун вуго. Щибаб нухалда гьелъие гIиллалъун жив Эрмениялъулгун бухьеналда вукIин кколин бицана гьес ЭР-ялъе. Амма гьаб нухалъ дозул разилъи гьечIолъи бараб бугила эрмениязул машгьурав политолог, Гъарабагъалъул рагъул БахIарчи Левон Мелик-Шахназарянгун жив дандчIвай. Гьединго Милрадица рикIкIунеб буго азербайжаналъулазул разилъи гьечIолъи бугин жиндаса Храх-Уба, Уряноба росабазул суал борхулеб букIиналъги. Доб рахъалда ругел Дагъистаналъул росаби руго гьел.\nАзербайжаналъ дагIба бала гьел ракьазда, советияб заманалда гьенире дагъистаниял мекъи гочинарун рукIанилан. Гьедин росабалъ хIалхьи гьечIолъиялъ, лезги миллаталъул гIадамал Дагъистаналде гочине кколел руго. Амма гьел рази гьечIо жидее пачалихъалъ Дагъистаналде гочиналъе гIарац биччангутIиялдаса.\nМилрад Фатулаевасго гIадин Закаталаялда ругел дагъистаниязул суалал рорхула Маркъо ШагIбановасги. Гьев ккола журналист ва Аваразул миллиябгун маданияб автономиялъул нухмалъулев. Гьесда цадахъго Дагъистаналдагун Москваялда гьел суалал рорхула жамгIияв хIаракатчи Бадрудин Ибрагьимовасги. Амма Азербайжаналде иналъе жиндие квалквал ккечIин бицана гьес ЭР-ялъе.\nЖамгIияв хIарактчи Ибрагьимов Бадрудин ЦIоралъул магIарулазда цадахъ\nБадрудин Ибрагьимов: "ЦIияб соналда Гуржиялъан нухги къан букIун, дун Дагъистаналде Белканалдасан щвана. Амма нухда лъицаниги квалквал гьабичIо. Дун гIемер бакIалда цеве вахъуна магIарулазул унтиялъул бицун. БитIараб бицани, жеги лъицаниги кивениги ахIичIоха... Аллагьас рикIкIад гьареги... Нагагь ахIани, жаваб кьелаха..."\nГуржиялдагун Азербайжаналда гIумру гьабулел дагъистаниязда дандчIвалел захIмалъабазул бицараб кIудияб данделъи ахираб нухалда Москваялда тIобитIана (гъоркьисала риидал). Гьенив гIахьаллъарав Бадрудиница бицунеб буго гьеб мехалда данделъиялдаса рахъун анин Россиялда машгьурав политолог ХIайдар Жамалги Азербайжаналъул хIукуматалъул вакилги.\nБадрудин Ибрагьимов: "Дица доба абуна Азербайжаналъ ругел дагъистаниялгIан хIакъир гьаруларин Гуржиялъ ругел магIарулал. Гьединлъидал гьеб суалги нилъеца дагIба-рагIи гьечIого Гьеб рагIизе бокьичIого, данделъиялдаса рахъун анаха ХIайдар Жамалги Садик Саюновги".\nГьанив цевехун бицен гьавурав, Азербайжаналде виччачIев журналист Милрад Фатулаевас ЭР-ялъе бицана жинда бичIчIичIин гьеб улкаялда вугев Россиялъул официалияв вакиласул хьвада-чIвади (жиндие кумек гьабунгутIи). Москваялде тIадвуссиндал гьес гьелъул хIакъалъулъ лъазабуна Россиялъул къватIиса улкабазул министерлъиялде.\nБакуялде нух халалъулеб буго Ереваналде щваразул


МагIарул театралда – ЦIияб сон\nГьазул цIаралги цIвабилъун кунчIана\n20 ноябралда МахIачхъалаялда, МагIарул театралъ рагьана жиндирго 85-абилеб сезон. Гьеб букIана миллияб театралъ цохIо жиндиего хасаб цIияб соналъе гьабулеб дандчIвай.\nТIолабго миллаталъулго байрамалде сверараб гьеб тадбиралда гIахьаллъана СагIудиязул ГIарабиялъул Жидда шагьаралда вугев Россиялъул генералияв консул Багьавудин ГIалиев, «ХIакъикъат» газеталъул бетIерав редактор ГIумахан ГIумаханов, Басир Инусиловасул яс Шумайсат Инусилова, Муса ГIабасовасул васал ХIажи ва Шарапудин ГIабасовал ва цогидалги магIарулал.\nТеатралъул гъасда бакараб магIарулазул цIадухъеги, гьенибго жанахIалъуб рагьараб магIарул годекIанире рачIарал магIарулазе театралъул актераз бицана миллияб театралияб маданияталъул чIухIилъун кколел, гьениб жидеего хасал, кIочонарел лъалкIалги тун, хвел гьечIеб даимлъиялде арал актеразул хIакъалъулъ.\nТадбир рагьана ва нухда бачана театралъул директор МухIамадрасул МухIамадрасуловас. Гьес цоги нухалда ракIалдещвезабуна театралъул тарих. Гьелъул цIадул тIоцересел хIенхIал кунчIараб Хунзахъ районалъул бетIерги гIахьаллъана байрамалда.\n1935 сон. Хунзахъ росу. ГIабдурахIман Магаев.\nГьес кьучI лъураб театралъ нахъа тана 85 сонилаб сухъмахъ. Унго-унголъунги гьенир кунчIанщинал цIваби. Гьезул щибалъул буго жидерго къисаги къисматги. Гьеб сордоялъ магIарулазул рокьул гъасда бакараб цIадухъ гьоболлъи бана гьез. Гьале гьел магIарулазул чIухIилъун кколел, гьеб сордоялъ ракIалдещвезарурал артистал – юбиляразул цIарал:\nДАССРалъул халкъияв артист ГIабдурахIман Магаев, Россиялъул халкъияй артистка Зайнаб Набиева, РСФСРалъул мустахIикъай артистка ПатIимат Къурбанова, РСФСРалъул мустахIикъав артист Басир Инусилов, РСФСРалъул мустахIикъай артистка ГIайшат Мамаева\n(Нижеца гьезул щивасул хIакъалъулъ хъван букIана газеталдаги).\nГьезул театралияб нухалъул хIакъалъулъ байрамалъул гIахьалчагIазе бицана жакъа театралда хIалтIулел ругел гIолохъанал артистал МухIамад Дудуевас, Асият ГIабдулатIиповалъ, Разият Дибировалъ, театралъул художествияв нухмалъулев ХIайбула ГIабдулгъапуровас ва цогидазги. Байрамалъе хасаб гугьаралъул берцинлъи кьун букIана дол кIудиял артистазул лъимал, жегиги театралъе гьаитIичаллъун хутIун ругел Шумайсатил, ХIажил ва Шарапудинил кIалъаяз.\nШумайсатица бицана, инсуца ГIалил роль хIалеб мехалда (Р. ХIамзатов «МагIарулай) жиндирго рекIел букIараб хIалалъул хIакъалъулъ.\n- ГьитIинай дунги цо-цо мехалда унаан спектаклязде инсуда цадахъ. Бищун цее гIодойги чIун, чIухIун йикIунаан дун, инсухъги ялагьун. Цо заманалдасан вугоха эмен цо гIаданалде ахIдолев «Дир ханжар, Хадижат», - илан. Гьей гIаданалъ ханжар бачIинги дун сценаялде, дадахъа ханжар бахъизе, кIанцIиги цадахъ ккана, - ян бицана гьелъ, эмен ракIалдещвезавулаго гирун рачIунел магIил гаралги рацIцIунаго.\nГьединалго ракIалдещвеял рукIана Муса ГIабасовасул васазулги.\nГьеле гьединаб къуват буго театралъул – гIумруялъул чIвабзаз рачунел гIажаибал сариназухъ гIенеккизе гIадамал данде гьаризе кIола гьелда. Гьеб сордоялъги, артистал ракIалдещвезарулелъул, берда цебе рещтIунеб букIана гьезул рахIат гьечIеб, хIалхьи лъалареб гIумруги, нахъасаго бахъулареб гIадамазул кIалги. Хасго захIмат букIана руччабазе. Гьебги ракIалдещвезабуна ХIайбула ГIабдулгъапуровас.\n- Чан нухалъ лъугьарал артисткабазул тухумалъул бихьинал гьезие гIадлу гьабизе, хIатта чIвазегийиланцин, амма бергьана театралде бугеб рокьи. Ва гьезда жидерго талихI батана магIарул театралда, - ян абуна гьес.\nУнго-унгояб магIарул кечI-бакъанги рагIана гьениб.\nМагIарул халкъиял бакъназда кучIдул ахIана театралъул артистаз.\nБайрамалде рачIунел магIарулазда дандчIвай гьабулеб букIана магIарул зурмида рачунел хIикматал сариназ. Сверухълъиялдаго бан бугеб гьелъ цебечIезабулеб букIана магIаруллъи.\nИсанасеб сон театралъул бугелъул, магIарулазда ва театралъул коллективалда байрам баркизе ва театралъул гIаламат МухIамадрасул МухIамадрасуловасухъе кьезе Дербенталдаса вачIун вукIана Лезги театралъул вакилги.\nМагIарул театралъги гьеб гIаламат кьезе буго республикаялъул Операялъул ва балеталъул театралъухъе.\nГьединаб адаб-хIурматалда цоги нухалда ракIалдещвезаруна театралъул «Меседилаб фондалда» жидерго хатIалъ жидерго къиса хъварал артистал.\nАхIун бахъинчIеб кечI къваридго буго\nТеатралъ жиндирго ЦIияб соналде дандчIвай гьабуна «АхIун бахъинчIеб кечI» абураб спектаклялдалъун.\nНахъеги судана согIал ругънал, доб гIасияб рагъул сипаталъ цIидасан ханлъи гьабуна спекталялъул ралагьаразул пикрабазда. Жиб рак\_алдещведал, тIолабго черхалда гъаргъар балеб сурукъаб куцалъул рагъда чIваразухъ цIидасанги гIодана жеги гьезухъ угьдулеб бугеб кечI.\nМагIарулъи. Хунзахъ росу. Театралда рухI лъурав ГIабдурахIман Магаевги театралъул артисталги хIадурлъулел руго цIиял спектаклязде. Ролал. Ролал. Ролал…\nАмма гьел талихIал лахIзатаз гьезул цонигиясда бичIчIулеб букIун батиларо жидеца хIазе бугеб аслияб роль гIумруялъул нуцIида кIетIелеб букIин.\nТеатр рагьаралдаса гьелъулгун кIудияб гьудуллъи ккарав ЦIадаса гIакъил ХIамзат кIудил гIумруялъул дарсаз гьалагаб цIа бакана мугIрузул цIумазул борхалъиялда жидеца магIарул намус лъурал гIолилазда.\nТIабигIаталъги ТIадегIанасги унго-унголъунги ЦIадаса ХIамзатида релълъараб сипат кьурав Россиялъул мустахIикъав артист ХIлсен Казиевас роль хIалелъул, цересаго унел рукIинчIо халкъияв шагIирасул гIумруялъул дарсал. Живго ХIамзат сценаялда бугеб гIадаб асар гьабулеб букIана магIарулазе.\nАхIулелъубго хутIана кечI. ТIуралъубго тана магIарул тIармил чIва. Театралъул 13 артист ан,а тушманалдаса ВатIан эркен гьабизе.\nГьезул сураталги. Гьез, чIагояз гIадин, бицунеб букIана жидерго, чIваразул, хIакъалъулъ къиса:\n- Дун вуго МухIамад-ХIажи\n- Дун – Сурхай.\n- Дунги - ГIумаров МухIамад…\nГьедин бицунеб букIана ВатIаналъул васаз жидерго къиса.\nВа цIидасанги – цIа боркьараб рагъул кор. Гьеб коронир чIурх\_анана гIолилазул хIасратги, гIищкъуги, анишалги.\nАмма абадиялъе хутIана гьезул бахIарчилъи. ГIелаз гIелазухъе кьун, цIунун буго гьеб жакъаги.\nГьеб бахIарчилъигун цадахъ дандчIвай гьабизе буго нилъеца КIудияб Бергьенлъиялъ 75 сон тIубаялде.\nГIодона гьеб сордоялъги ахIун бахъинчIеб кечI.\nАмма гьеб ахIулеб буго бахIарчиял умумузул жакъасел ирсилаз.\nЖакъаги къварид буго ахIун бахъинчIеб кечI. Амма гьелъул буго цIакъго тIадегIанаб роржен.\nНух битIаги гьелъие ва, гьелъул куркьбаздаги рекIун, тирулеб бугеб даимаб бахIарчилъиялъе.\nГьедин байбихьана магIарул театралъ 85-абилеб театралияб сезон.\n«ХIакъикъат» газеталъул редакциялъги баркула магIарул миллияб гъанситолъунги, гьелъул гIумруялъул матIулъунги, магIарулазул годекIанлъунги кколеб театралъул коллективалда гьеб рохалилаб лъугьа-бахъин.\nНух битIаги дуе, гIагараб театр.\nДругие материалы в этой категории: « «Мун йиго дир эбел»\tЧIухIун абулаан жий артистка йигилан »\n09:38, 08 декабря 2021, 35\n19:49, 07 декабря 2021, 84


Дагъистаналда иргадулаб мажгит къазе хIаракат бахъулеб буго, Чачанлъиялда «вагьабиязде данде» резолюция къабул гьабун буго, islam.ru сайталъул бетIерай редакторлъун Галина Хизриева тун йиго. Гьел руго гьал гIагарал къоязда ислам диналда хурхун Россиялъул интернет гIатIилъиялда тIиритIарал аслиял харбал, Хасавюрталда «Северный» абулеб мажгит къаялъул ва аза-зар чияс къватIахъе рахъун гьеб рагьизаби малъичIого. Салафиязде гьабулеб «гьужумалъул» иргадулаб карачелищ гьеб яги гьел лъугьа-бахъинал ккараб заманищ дандеккараб?\nДагъистаналда араб соналъул ахиралдаса нахъе «кинаялиго къуватаз» хIаракат бахъулеб буго салафиязулин абулел мажгитал контролалде гъоркье росизе. Гьел къуватал щал ва кисаяли лъицаго абулебги гьечIо «тIасан» бачIараб буюрийин гурони. Кинабго байбихьана «Надирия» абулеб мажгит къаялдасан. Цин имам хисулевин жал гьаруна гьениб, хадуб къанго тана. КIудияб ахIи-хIур багъарун букIана Хасавюрталда «Северный» абулеб мажгит къан хадуб. Аза-аза чи къватIахъе вахъун, шагьаралъул администрациялдаса тIалаб гьабуна гьеб рагьизе. Низам цIунулез къараб мажгиталъул кIулал администрациялда щибулел рукIаралиги лъицаго баян гьабичIо. Гьелдаса хадуб баккана Дербенталъул «Аэропорталъулаб» абулеб мажгит къалеб бугин абураб хабар, хадуб лъана гьеб къачIолъи, гIицIго гьелъул имам полициялъ ккун вукIин.\nКьварун салафиязде дандечIарав муфтий Хамхоев ГIиса хъулухъалдаса нахъе ине къваригIун бугин Гъалгъаязул (Ингушетиялъул) президент Юнус-бек Евкуровасе ва гьебго заманаялда гьесул рахъ кколеб бугин мадугьалихъ бугеб Чачанлъиялъул бетIер Къадиров Рамзаницайин хъвалеб буго цо-цо информалатаз. Гьеб хIужа тасдихъ гьабулеб аза-азар чи гIахьаллъарав данделъиги тIобитIун букIана февралалъул авалалда Чачанлъиялда. КIиябго республикаялъул муфтиязда цадахъ гьелда гIахьаллъана Къадировги.\nЛъазабулеб буго гьеб данделъиялда Машрикъалъул Кавказалъе хасиятаб къадирияб ва накъшубандияб тIарикъатазул Чачанлъиялдаса, Дагъистаналдаса ва Гъаялгъаялъа вакилзаби рукIанин ва гьез къабул гьабунин «вагьабиязде данде» резолюцияйин.\nГьебго данделъиялда гьабуна цониги, гьез абухъе, «вагьабияв» гъорклъ вугев шураялъ, данделъиялъ, мажлисалъ яги цоги кинаб букIаниги дандеруссиналъ къабул гьабураб хIукму хIакъикъияб букIине гьечIин абураб къотIиги.\n«Жакъа, салафиялин жидедаго абулел, цо-цо къукъабаз хIаракат бахъулеб буго жидерго диниял шураби гIуцIизе ва Шималияб Кавказалъул регионазда жамгIияб гIумруялде асар гьабизе. МухIамад аварагасул (жинда салам лъеяв) наслабазул чагIаз экстремистазул асаралдаса ва гьелгун рекъонхIалтIиялдаса рикIкIад чIайин лъазабулеб буго»,-ян абулеб буго гьеб резолюциялда.\nГьеб резолюциялъ кумек гьабизе бугин бусурбаби цолъизе ва квал-квал гьабизе бугин гьереси-салафиязе легализация гьабизе. Чачанлъиялда бихьанин вагьабиял къувалъараб мехалда гьез гIуцIараб террор ва цогиязе асар гьабизе гьез бахъулеб букIараб хIаракатин лъазабулеб буго Къадировасул позициялъул информалатаз.\nСуфиялгун салафиязда гьоркьоб бугеб батIалъи цо-цо экспертаз бичIчIизабулеб буго гьадин: суфияз жидерго тадбирал тIоритIулаго исламалъул гIемер-гIасрабазул тарихалдаса рачIарал гIадатал хIалтIизарулел ратани, салафияз гьел рикIкIунин нахъзаманалъул тIадежураялин, кIиркъизабураб исламин ва тIалаб гьабулеб бугин кьолболъе раккизейин абулеб буго политикиял технологиязул Централъул тIоцевесев вице-президент Алексей Макаркиница «Шималияб Кавказ: суфиял салафиязде данде» абулеб жиндирго макъалаялда.\nРоссиялъул профессионалиял исламофобазул цересел кьераздаса гIадан Галина Хизриева Ислам. Ру сайталъул бетIерай редакторлъун тун йигин абун хъвалеб буго ГолосИслама.Ру абулеб информациониябгун-аналитикияб порталалъ. Гьезго абулеб буго гьаб гIасруялъул авалалда гьеб букIанин гIурус мацI бицунел бусурбабазе цоцалъ бахIс гьабизе ва гьел цоцазда ричIчIине кумекалъе букIараб аслияб ресурсин. Гьелъул редактораллъун Дагъистаналдаса шайих СагIид Афандил муридал рукIаниги гьелда батIи-батIиял пикраби загьир гьаризе рес букIанин ва гьелъул аслияб мурад букIанин исламияб умматалъул мурадал цIунийин.\n2010 соналда гьеб сайталда хIалтIулел рукIарал чагIиги нахъе гъун гьеб Дагъистаналъул РухIияб идараялъул къайимлъиялде кьунин ва гьелдаса хадуб пикрабазул плюрализм абураб жоялъе гьениб бакIал хутIичIин хъвалеб буго тIадехун рехсараб порталалъ. Гьедин гьеб кIочонебцин букIанин гьелъул бетIерай редакторлъун Россиялъул Стратегиял ЦIех-рехазул Институталъул хIалтIухъан Галина Хизриева танин хабар баккичIебани. Гьедин нахъе рахъулел ругин Дагъистаналъул «кремлалъулаб тIарикъаталдаса» маскабийин рикIкIунеб буго ГолосИслама.Ру абулеб информациониябгун-аналитикияб порталалъ.\nГалина Хизриева йигин машгьурав ислам лъазабулев Роман Силантьевасул гIагардисей чIужу. Гьесулин абуни, ахираб заманаялда, кIудияб дагIба бугин Россиялъул бусурбабазул идараялъул бетIер Равиль ГIайнудинилгун. Силантьевас ГIайнудинида гьарулел ругин Туркиялъул ва Украиналъул политикиял къукъабигун гьудуллъи кквеялъул гIайибал ва гьанже Ислам. Руялда гьединал экспертазе кьолеб бакI цIикIкIине бугин рикIкIунеб буго IslamReview абулеб цоги сайталъ.\nЖибго Ислам. Ру сайталъ хъвалеб буго Галина Хизриевалъ 1978 соналда лъугIизабунин Болъихъ гьоркьохъеб школа, хадуб лъугIизабунин Москваялъул Пачалихъияб Университет, гьелдаса хадуб хIалтIанин батIи-батIиял бакIазда ва хъулухъазда. Гьей йикIанин шайих СагIид Афандил матагIилъун ва гьанже гьей йигин АхIмад Афандил муридлъунин. Гьелда лъалин ингилис, немец ва шведазул мацIал, цIализе бажарулин паранг, испан, италиялъул, турказул ва гIараб мацIаздайин ва гьанже гьей цIалулей йигин Дагъистаналъул Теологиялъул институталдайин.